text:
हमरालोकनिक देश मे बौद्धिक जगतक मध्य विचार-विमर्शक विभिन्न प्रकारक श्रृंखला निरन्तर रूप सँ अनवरत चलैत आबि रहल अछि एवं वर्तमान समय मे ई विमर्श सभ अनावश्यक रूप सँ हमरालोकनिक जिनगी मे अनघोल मचौने रहैत अछि, मुदा देश-राज्यक शिक्षा-व्यवस्था आधारित विमर्श, ओकर पतनशीलता औखन धरि विमर्शक मुख्यधारा मे जग्गह नहि बना सकल अछि, से दुर्भाग्यपूर्ण अछि।
ई कहबाक मिसियो आवश्यकता नहि कि अध्यापक, कोनहुँ शिक्षा-व्यवस्थाक कतेक पैघ महत्वपूर्ण अंग होइत अछि ! शिक्षा मे गुणवत्ताक बहाली हेतु समुचित संख्या मे योग्य शिक्षकक नियुक्त्ति अत्यन्त आवश्यक आ महत्वपूर्ण अछि। शिक्षा-व्यवस्थाक नींव छथि शिक्षक, एकर सम्पूर्ण संरचना कतहुँ ने कतहुँ प्रत्यक्षतः शिक्षकेक ऊप्पर आश्रित रहैत अछि।
हमरासभक ई दुर्भाग्य अछि जे भाषा एवं साहित्यिक स्तर पर एतेक समृद्धशाली होयबाक बादहुँ मैथिली प्राथमिक स्तर पर पठन -पाठन सँ फराक राखल गेल अछि मुदा ईहो सर्वविदित अछि जे संघ लोकसेवा आयोगक परीक्षा सँ उच्च स्तर पर महाविद्यालय- विश्वविद्यालय धरि मैथिली शिक्षा-व्यवस्था मे प्रयुक्त्त होइत रहल अछि। औखन मैथिलीक वरिष्ठ पत्रकार, सम्पादक, लेखक, प्रकाशक ओ पुस्तक विक्रेता शरदिन्दु चौधरी मैथिलीक प्राध्यापकक वर्तमान स्थिति सँ साक्षात्कार करा रहलनि अछि, पढ़ल जाय। - [मॉडरेटर]
आचार्य रमानाथ झा, सुरेन्द्र झा सुमन, शैलेन्द्र मोहन झा, नवीन चन्द्र मिश्र, डाॅ आनन्द मिश्र आ फेर डाॅ बासुकीनाथ झा, डाॅ रामदेव झा, डाॅ अमरेश पाठक, डाॅ लेखनाथ मिश्र, डाॅ भीमनाथ झा, डाॅ यशोदानाथ झा आदि प्राध्यापक लोकनिक नाम लैते एकटा सामर्थ्यवान व्यक्तित्वक आभा सोझाँ ठाढ़ भऽ जाइत अछि आ मैथिली सँ सम्बन्धित समस्याक निदान भऽ जाएत तकर विश्वाश रहैत अछि। एहि कड़ी मे आर कैक प्राध्यापक छलाह जिनक प्रखरता, योग्यता ओ सामर्थ सँ मैथिलीक पठन-पाठन, अनुसंधानक प्रक्रिया अपन मानक ठाढ़ कयलक। मुदा आजुक की स्थिति अछि से सभ केँ बूझल अछि। वैह महाविद्यालय-विश्वविद्यालय अछि, वैह विभाग सभ अछि, चकाचकी बढ़ि गेल अछि, तकनीक उन्नत भऽ गेल अछि मुदा अधिकांश प्राध्यापक लोकनि मे ओ तेज नहि छनि जनिका सभक नाम हम ऊपर मे वर्णित कऽ मैथिलीक प्रति विद्वताक विश्वाश प्रकट कयलहुँ अछि।
ई किएक भेल, एना विद्वताक महल भरभरा कऽ किए खसि पड़ल ताहि सँ सभ मैथिली प्रेमी चिन्तित अछि। ई मानल जे समाजिक जीवन मे सुविधा पयबाक दौरक कारण सभ क्षेत्र मे स्खलन भेल अछि मुदा ई स्खलन प्राध्यापक वर्ग मे किएक भेल से बहुत गंभीर विषय अछि। कारण एहि वर्ग केँ आदरणीय होयबाक कारणे अनेरे अनेक सुविधा प्राप्त भऽ जाइत अछि आ भौतिक सुविधा तँ एहि कारणे सुलभ छैक जे वेतन आ आन मद सँ अन्य नोकरिहारा सँ बेसी टाका भेट जाइत छैक। सत्य पूछल जाय तँ मेहनतिक अपेक्षा बहुत बेसी आमदनी होइत छैक। आ यैह कारण अछि जे एहि वर्ग मे दिनानुदिन ज्ञान अर्जनक भूख मरल जा रहल छैक आ मिथ्या विद्वान होयबाक स्वांग कयल जा रहल अछि।
हमरालोकनि प्राध्यापकक पर्यायवाची विद्वान बूझैत छी खास कऽ विषय विशेषक रूप मे। कारण जखन क्यो स्नातक डिग्री पौलाक बाद स्नातकोत्तर करैत, पी. एच. डी करैत अछि तँ ओकरा सँ अपेक्षा रखैत छी जे ओ व्यक्ति ओहि विषयक 'मास्टर' ज्ञाता तँ अछिहे जे अनुसंधान द्वारा ओहि विषयक विशेषज्ञ सेहो भऽ गेल अछि। होयबाको यैह चाही, कारण लोक ओकर एहि भारी-भरकम डिग्री देखि यैह अपेक्षा रखैत अछि। पहिलुक विद्वान लोकनि एकरा बुझलनि आ तेँ श्रेष्ठ प्राध्यापकक रूप मे प्रशंसित ओ चर्चित रहलाह। सभ दिन अपन विद्वताक बलें किछु-किछु नव करैत मैथिली केँ बहुत किछु देलथिन।
आइ स्थिति एकदम भिन्न अछि। सभ केँ वैह डिग्री छनि, वैह पद छनि मुदा विद्वताक ओज आ तेज नहि रहबाक कारणें ने प्रतिष्ठा छनि आ ने क्यो मोजर दैत छनि। एतेक धरि जे विद्यार्थियो वर्ग हुनका लोकनि केँ देखि नाक-भौंह सिकोड़ैत छनि। डाॅ जयकांत मिश्र, राधाकृष्ण चौधरी, दुर्गानाथ झा 'श्रीश', बाल गोविन्द झा 'व्यथित', ओ दिनेश कुमार झा आ देवकान्त झाक बाद क्यो मैथिली साहित्यक इतिहास लिखबाक सामर्थ नहि जुटा सकलाह। जँ प्रो. मायानन्द मिश्रक मैथिली साहित्यक इतिहास 2014 मे नहि अबैत तँ एहि वर्ग केँ विद्वानक रूप मे स्वीकारो नहि करैत ओ जाइत-जाइत लाज रखलनि। हम जनैत छी जे हम एहि वर्ग पर बहुत पैघ आरोप लगा रहल छी मुदा ईहो सत्य अछि जे आजुक कोनो विश्वविद्यालयक अध्यक्ष मे सामर्थ नहि छनि जे ओ 1990 सँ लऽ कऽ 2010 धरिक समेकित इतिहास लेखन कऽ सकथि। परिणाम ई अछि जे ई लोकनि विद्यार्थी वर्ग केँ उपरोक्त पोथी सभ पढ़बा लेल कहैत थकैत नहि छथि आ पोथी अछि जे कतहु भेटैत नहि अछि। ई लोकनि कोनो सेमिनार अथवा भाषणमाला मे जँ पेपर पढ़ैत छथि तँ ओतवेक चर्च करैत छथि जतबाक उल्लेख ओ लोकनि कऽ चुकल छथि। नव किछु नहि।
हमर मान्यता अछि जे प्राध्यापकेवर्ग विद्वान होइत अयलाह अछि आ होयबाक चाहियनि। मुदा विद्वानक अर्थ ई लोकनि प्रायः साहित्यकार बुझय लगलाह अछि। आ प्रायः तेँ मैथिलीक अधिकांश प्राध्यापक अध्ययन-अध्ययापन, अनुसंधान छोड़ि साहित्यकार बनबा लेल अपन निजता केँ, अपन परिचिति केँ बिसरल जा रहलाह अछि। कविताक, कथाक पोथी छपायब आ पुरस्कार लेल दौड़ लगायब जेना हिनका लोकनि केँ सभ सँ आवश्यक कार्य बुझाय लगलनि अछि। कविता, कविता अछि की नहि से भने क्यो साहित्यकार मानय वा नहि; ओकरा पाठ्यक्रम मे लगा विद्यार्थी केँ बकानि पिआयब अनिवार्य बूझल जाय लागल अछि। साहित्यकार आ विद्वान दुनूक दिशा दू होइछ। साहित्यकार निरंकुश होइछ आ विद्वान कर्तव्यनिष्ठ ज्ञाता; साहित्यकार प्रेरणास्त्रोत- विद्वान प्रेरक अर्थात एक दोसराक पूरक। एकक बिना दोसराक अस्तित्व कायम नहि भऽ सकैछ। प्रवर्तक-मीमांसकक सम्बन्ध होइछ साहित्यकार-विद्वानक बीच। साहित्यकार समाज केँ प्रेरणा दैथ, विद्वान ओकरा आत्मसात कऽ पीढ़ी दर पीढ़ी तैयार करैत अछि। तेँ ई काज साहित्यकारक काज सँ श्रेष्ठ अछि अतएव प्राध्यापकक विद्वान होयब आवश्यके नहि अतिआवश्यक।
एहि परिपेक्ष्य मे हमर प्राध्यापक लोकनि अपन दायित्व सँ प्रायः फराक भऽ गेल छथि। विषय ज्ञाता तँ जाय देल जाय विषय-वस्तुक परिचयो राखऽ सँ परहेज करैत छथि। संघ लोक सेवा आयोगक परीक्षा मे प्रश्न पूछल गेल - 'मैथिली भाषाक विकास मे राजेश्वर झा आ सुभद्र झाक योगदानक उल्लेख करू ?' विद्यार्थी वर्ग मे अनघोल भेल "आऊट ऑफ सिलेबस" प्रश्न पूछल गेल अछि। एकटा मैथिलीक प्राध्यापक जे एहि परीक्षाक एक्सपर्ट मानल जाइत छथि, हमरा शिकायत कयलनि प्रश्न पूछनिहारक प्रति। संगहि कोना परीक्षार्थी सफल होयत एहि अनटोटल प्रश्न उठबैत बहुत उटपटांग बात कहलनि। मुदा जखन हम दुनू विद्वानक योगदानक संक्षेप मे हुनका जानकारी देलियनि तँ बकर-बकर हमरा दिस देखैत रहलाह।
एहिना एकटा प्राध्यापक जखन संघ लोकसेवा आयोगक कापी देखय दिल्ली गेलाह तँ कापी देखबाक हेतु हुनका जे निर्देश देल गेलनि से नहि बूझि सकलाह। हारि कऽ ओहिठामक कर्मचारी केँ ओहि निर्देश केँ बुझयबाक आग्रह कयलथिन। परिणाम ई भेलनि जे ओ जे दुर्गति कयलकनि से फराक सम्पूर्ण मैथिल केँ हुनका सामने उद्धार कऽ देलकनि। मुदा हुनका लेल धनि सन। पुनः श्वानु प्रवृति जकाँ देह झारि , ओकरा पटा काज सम्पन्न कयलनि। जँ विद्वान रहितथि तँ ओ दिन नहि देखय पड़तनि।
मैथिलीक विकास मे जतेक बाधा अछि ताहि मे सभ सँ महत्वपूर्ण अछि मैथिलीक प्राध्यापकक मैथिली सँ नहि जुड़ब। वर्तमान मे अधिकांश प्राध्यापक नोकरी टा करैत छथि। सुविधा पाबि नेहाल छथि। ने अपना केँ मैथिलीक विकास लेल उपयोगी बना रहल छथि आ ने हुनका सँ जुड़ल जे पीढ़ी दर पीढ़ी विद्यार्थी बनि अबैत अछि तकरा मे योग्यता - क्षमता बढ़यबाक प्रयास करैत छथि। जँ एना नहि होइत तँ वर्तमानो मे सुयोग्य शिक्षकक पाँती लागल रहैत। जँ किछु सक्षम प्राध्यापक छथियो तँ ओ अव्यवस्थित माहौलक कारणें अपना केँ मुख्यधारा सँ फराक कऽ लेने छथि। परिणाम ई अछि जे अजुको विद्यार्थी केँ मैथिली सँ ओ ऊर्जा नहि भेट पाबि रहल छैक जे भेटबाक चाहैत छलैक। लोकसेवा आयोगक परीक्षार्थी लोकनि केँ सेहो हिनका लोकनि सँ सम्यक सहयोग नहि भेट पाबि रहल छनि जाहि कारणे पटना आ दिल्ली मे मैथिली सँ छुति नहि रखनिहार कोचिंग संचालक सभ परीक्षार्थीक दोहन करैत अछि।
कतोक वर्षक बाद किछु मैथिलीक प्राध्यापक लोकनिक बहाली भेलनि अछि। एहि मे किछु कुशाग्र युवा सेहो शामिल छथि। सर्वश्री सुधीर कुमार झा, अरविन्द कुमार सिंह झा, सुरेन्द्र भारद्वाज, शैलेन्द्र मोहन मिश्र, सुरेश पासवान, चक्रधर ठाकुर, वन्दना कुमारी, कृष्णमोहन ठाकुर, अजीत मिश्र, अरूण कुमार सिंह, नरेन्द्र नाथ झा आदि नवनियुक्त प्राध्यापक लोकनि सँ आशा कयल जाइछ जे ई लोकनि अपन सक्रिय गतिविधि सँ मैथिलीक विकास मे योगदान अवश्ये देताह। ओना 'खो मंगला पड़ल रह' बला जे स्थिति वर्तमान मे मैथिलीक शैक्षणिक जगत केँ गछारने छैक ताहि मे ईहो सभ मिज्झर भऽ जाथि तँ कोनो आश्चर्य नहि। तथापि आशा पर दुनिया चलैछ हम सभ सेहो आशान्वित छी जे नित-नवीन नव-नव खुजि रहल विकासक द्वारि लेल एही मे सँ क्यो भाषा विज्ञानीक रूप मे, क्यो साहित्यिक इतिहासकारक रूप मे तँ क्यो वैयाकरणाचार्यक रूप मे पुनः मैथिली केँ प्रतिष्ठापित करैत विद्वानक रूप मे परिगणित कयल जयताह।
संपर्क:
शरदिन्दु चौधरी
शेखर प्रकाशन, पटना
मोबाइल: +91 - 9334102305


c: text/html

text: हिन्दी फ़िल्म में कावेरी झा, सोनल झा, श्रीति झा आर श्रेया झा के बाद एकटा आर सुन्दर व सौम्य मैथिल अभिनेत्रीक अवतरण भेल अछि जिनकर नाम छैन- अनुरिता झा। साहित्यकार परिवार सं संबंध राखय बाली आर भारतक नामी –गिरामी मॉडल में शुमार अनुरिता मूलरुप सं मधुबनी जिलाक ढेंगहा हरिपुरक (बख्सी टोला) निवासी छैथ। प्रख्यात साहित्यकार एवं मुख्य अभियंता उपेन्द्र नाथ झा “व्यास” केर पौत्री आर मैथिल अर्थशास्त्री शैलेन्द्र कुमार झाक सुपुत्री अनुरिता BITS पिलानी विद्यापीठ सं मैट्रिक आ पटना विश्वविद्यालय सं विज्ञान में अन्तरस्नातक केलाके बाद नेशनल इन्स्टिच्यूट ऑफ़ फ़ैशन डिजायनिंग, दिल्ली में नामांकन लय लेली, कारण हिनका बाल्यकाळ सं ही मॉडलिंग के बड्ड शौख रहनि। दिल्लीमें रहैत अनुरिता V चैनल पर प्रसारित कार्यक्रम “Get Gorgeous”(2006) केर विजेता बनलीह। 2007-08 के बाद अनुरिता मुम्बई शिफ़्ट कय गेली आर अभिनय कोर्सक समाप्ति केर उपरान्त हिन्दी फ़िल्ममें अपन भाग्य अजमाबके अवसर खोजय लगली। एकटा लघु फ़िल्ममें अभिनय सं अपन अभिनय कैरियरक शुभारंभ केने छलैथ। मुदा अनुरिता झाके अनुराग कश्यपक चर्चित फ़िल्म “गैंग्स ऑफ़ वासेपुर” सं वास्तविक सफ़लता भेटलनि आर बेसी चर्चित भेली। अहि फ़िल्म में हिनकर अभिनय अति प्रशंसनीय अछि। अनुरिता कयकटा प्रोडक्ट्स के ब्रांड अम्बेसडर सेहो छैथ। वर्तमानमें किछु प्रोजेक्ट पर हिनकर संग बातचीत चलि रहल अछि।-भास्कर झा

robotstxt: allowed

filter: keep


text:
पटना। माध्यमिक आ उच्च माध्यमिक विद्यालय क सुरक्षा लेल रात्रि प्रहरी रखबाक निर्णय कए शिक्षा विभाग कड़ाई स पालन करबाक निर्देश देलक अछि। एहि संबंध मे माध्यमिक शिक्षा निदेशक कमल कुमार सिन्हा डीईओ कए पत्र पठा सूचित करि देलथि अछि। निर्देश क अनुसार विद्यालय क सुरक्षा लेल प्राचार्य कए जिम्मेवार बनाउल गेल अछि। विभाग एहि संबंध मे पुरान पत्र क हवाला देलक अछि। 5 जनवरी 2009 कए तात्कालीन माध्यमिक शिक्षा निदेशक भृगुनाथ उपाध्याय सुरक्षा प्रहरी रखबाक निर्देश डीईओ क माध्यम स सबटा प्राचार्य सब कए देने छलाह। मुदा विभागीय आदेश क पालन कतहु नहि भेल। हाल मे भेल बैसार मे प्राचार्य सब एहन कोनो निर्देश क बारे मे अनभिज्ञता जता देलथि। डीईओ कए पठाउल गेल नवका पत्र मे एहि गपक उल्लेख अछि जे जतए एकटा आदेशपाल अछि ओहि विद्यालय क प्रबंध समिति क माध्यम स रात्रि प्रहरी क व्यवस्था कैल जाए।
maithili news, mithila news, bihar news, latest bihar news, latest mithila news, latest maithili news, maithili newspaper


text:
नई दिल्ली : देश के सब इंटरनेशनल एयरपोर्ट पर स्थित “ड्यूटी फ्री” स्टोर्स सँ खरीदारी करयवला इंटरनेशनल पैसेंजर्स के जीएसटी (समान एवं सेवा कर) देबय पड़तनि। “आथिरिटी एंड एडवांस रूलिंग-(एएआर)” स्पष्ट कयलक कि जीएसटी के तहत दिल्ली इंटरनेशनल एयरपोर्ट पर स्थित एहन स्टोर्स कर मुक्त नहिं अछि।
पहिले नहि लगैत छल सीएसटी आ वैट :
– 1 जुलाई 2017 सँ देशभरि में जीएसटी लागू अछि। एहि सँ पहिले एक्साइज एंड सर्विस टैक्स के तहत “ड्युटी फ्री” दोकान सबसँ खरीदारी पर केन्द्रीय बिक्री कर (सीएसटी) आ मूल्य वर्धित कर (वैट) नहिं लगैत छल। हालांकि एहि तरहक दोकान पर होबयवला बिक्री के निर्यात मानल जाईत छल।
– एएआर के नई दिल्ली बेंच अपन देल आदेश में कहल कि “ड्यूटी फ्री” दोकान सँ विदेश जायवला पैसेंजर्स के माल के आपूर्ति भले ही इंटिग्रेटेड गुड्स एवं सर्विस टैक्स (आईजीएसटी) के तहत भारतीय सीमा शुल्क सँ बाहर भय सकैत अछि, मुदा सेंट्रल जीएसटी के तहत ई सब दोकान भारतीय सीमा में अछि।
रॉड रिटेल के याचिका पर भेटल आदेश :
– एएआर ई आदेश रॉड रिटेल प्राईवेट लिमिटेड के तरफ सँ दायर याचिका पर देलक। रॉड रिटेल नई दिल्ली स्थित इंदिरा गांधी इंटरनेशनल एयरपोर्ट के टरमिनल 3 पर स्थित एकटा रिटेल आउटलेट अछि।
– आदेश में कहल गेल अछि, “उपरोक्त आउटलेट भारत के बाहर स्थित नहि अछि…..लेकिन सेंट्रल जीएसटी एक्ट 2017 के धारा 2(56) आ कस्टम्स एक्ट, 1962 के धारा 2(27) के तहत परिभाषित कयल गेल भारतीय क्षेत्र में स्थित अछि। याचिकाकर्ता समान के भारत सँ बाहर नहिं लय जा रहल छथि, एहि लेल एकर आपूर्ति के आईजीएसटी एक्ट 2017, वा आईजीएसटी एक्ट 2017 के धारा 16(1) आ धारा 23(2) ‘जीरो रेटेड सप्लाई’ कहल जा सकैत अछि। एहि अनुसार, याचिकाकर्ता के लागू दरक अनुसार जीएसटी देबय पड़तनि।
कम प्रतिस्पर्धी भय जायत कस्टम स्टेशंस के बाहर के दोकान सब:
– एएमआरजी एंड एसोसिएट्स पार्टनर रजत मोहन जी कहय छथि कि एएआर के एहि फैसला सँ “ड्युटी फ्री” दोकान सबसँ खरीदारी पर जीएसटी लागत।
– एहि कारण सँ ई सब दोकान एयरपोर्ट सँ बाहर के दोकान सबसँ अपेक्षाकृत कम प्रतिस्पर्धी भय जायत।
– एहि के अलावा मोट रकम के किराया चुकाकय कस्टम स्टेशंस के बाहर एहन दोकान सब चलाबय के लेल प्रोत्साहन सेहो खत्म भय जायत।


text:
आइ स किछु साल पहिने नेट पर जखन ब्राउजर खोलैत छलहुं त एकटा सपना जेकां छल जे ब्राउजर अपन भाषा अर्थात मैथिली मे उपलब्ध रहिते। ओ समय छल नेट क मतलब अंग्रेजी। हिंदी सेहो अंग्रेजीक स्थान लेबा लेल प्रयास क रहल छल। एहन मे आइ इ सूचना आनंदविभोर क दैत अछि जे ब्राउजर फायरफाक्स आब अपन भाषा मैथिली मे सेहो उपलब्ध अछि। मैथिलक एहि सपना कए साकार केलथि अछि मधेपुरा निवासी राजेश रंजन आ हुनक संग संगीता। मोजिल्ला 15.0 वर्जन उपलब्ध करेनिहार एहि मिथिला रत्न स इ’समाद लेल विस्तार स गप केलथि पत्रकार सुनील कुमार झा। प्रस्तुत अछि ओहि गपशप क किछु खास अंश- समदिया
प्र- सबस पाहिने ई कालजयी अविष्कार लेल बहुत बहुत धन्यवाद?
उ- धन्यवाद। ई आविष्कारक श्रेणी मे नहि आबि सकैछ…, आविष्कार त अहां फायरफाक्स कए कहि सकैत छी, हं…ई मैथिली मे आब उपलब्ध अछि एकरा मे हमर किछु योगदान अछि आओर एकरा लेल हमसब सौभाग्यशाली छी जे हम अपन बिहारक एकगोट भाषा मे फायरफाक्स बना सकलहुँ।
प्र- मोजिल्ला क लोकलाइजेशनक काज कोना शुरू भेल आ मैथिली मे मोजिल्ला ब्राउजर क ख्याल कोना आयल?
उ- हमरा पहिने स मोजिल्लाक हिन्दीक काजक अनुभव छल आओर एकरा स मैथिलीक काज करबामे बहुत मदति भेटल। कंप्यूटर कए अपन भाषा मे करबाक काज कए लोकलाइजेशन कहल जाइत अछि आओर ई एकटा जटिल प्रक्रिया अछि। अनुवाद एकगोट महत्वपूर्ण हिस्सा जरूर अछि मुदा बहुते एहन काज छै जेकर अनुभव रहै पर काज आसान भ जाइत अछि। एतए हमरा हिन्दीक काज करबाक लाभ भेटल। किछु उदाहरणक लेल लिंक देखू – पंजीयन, बगजिला खाता, सर्च ईंजन सेटअप, फायरफाक्स प्रोटोकॉल हैंडलर, न्यूजरीडर सेटअप, लाइवबुकमार्क फीड, फायरफाक्स वेबपार्ट, सूमो, मरक्यूरियल रिपोजिटरी, फायरफाक्स बिल्ड। एकरा अलावा आओर ढेर काज करए पड़ै छै।
प्र- मशीनी शब्द जेना सेंड, रिसीव वा एहन बहुत कूट शब्द क मैथिली अनुवाद मे कोन तरहक दिक्कत आयल?
उ- एकरा लेल हमसब एकटा प्रोजेक्ट अछि फ्यूल, जेकरा तहत एकटा कार्यशाला पटना मे आयोजित कैल गेल छल। ओहि कार्यशालामे पंडित गोविन्द झा, एके झा, रामानंद झा रमण, मोहन भारद्वाज, रघुवीर मोची सहित बीस स बेसी आदमी मौजूद छलाह जतए फ्यूल शब्दावली क निर्माण भेल। एहि स मूल समस्याक निदान भ गेल।
प्र- मैथिली मोजिल्ला क की भविष्य अछि, अंतरजाल पर मैथिली मे मोजिल्ला एला स मैथिली क विस्तार मे कोन तरह सहायता भेटत?
उ- मैथिली मोजिल्लाक भविष्य एकर प्रयोक्तासब पर निर्भर करैत अछि। पहिने फायरफाक्स मैथिली बीटा मे रहै आब अहा एतए देखि सकैत छी जे ई बीटा स हटि क हिन्दी सबहक संग आबि गेल अछि आओर अहाँ एकरा एतए स डाउनलोड क सकैत छी। हमरा ई देखि कए प्रसन्नता होइत अछि जे विदेह एहि पर काफी सहयोग देलक अछि। ज सबलोग क लेल टूल स्तर स वेबसाइट ताकि एकरा पर बहुत काज करबाक आवश्यकता अछि नहि त ओ दिन दूर नहि जखन हमर सबहक भाषाक अस्तित्वक लेल पैघ समस्या भ जाएत।
प्र- मैथिली मे मोबाइल अप्लिकेशन वा आन-आन एप्लीकेशन क की सम्भावना/भविष्य अछि?
उ- आब आगा क समय मोबाइलक समय छै, एहि लेल ई जरूरी अछि जे एकरा पर काज कैल जाए। फायरफाक्स मोबाइल ब्राउजरक लेल शीघ्र हम काज आरंभ करब। मोबाइलमे बहुत संभावना अछि एकरा पर ध्यान देब जरूरी अछि।
प्र- अहाक टीम म कतेक लोग अछि, हुनकर की योगदान अछि? टीम कोना काज करैत अछि?
उ- टीम स्वैच्छिक रूपेँ काज करैबला लोकसबहक समूह छै। एकरामे हम, संगीता, प्रतिभा आओर राकेश महत्वपूर्ण छी, जे फ्यूल स लए कए बहुत काजमे मदति करैत रहैत छी। आब व्यक्तिगत रूपेँ हमर काज एतए मेंटरक अछि। ई काज मे सीएसडीएस स जुड़ल सराय मदति केलथि। रविकांत, सतीश, गोरा, अमन, अंकित, पराग सन बहुत लोक स नैतिक प्रोत्साहन भेटल। सब कए बहुत धन्यवाद।
प्र- एखन धरि एकर कतेक डाउनलोड भ गेल अछि।
उ- डाउनलोडक संबंधमे हम अखनि नहि बता सकैत छी, दू-एक महीना क बाद हम मोजिल्ला स इ बुझबाक प्रयास करब…हम एखन पुणे मे छी आओर हम नहि कहि सकैत छी जे एकरा लेल मैथिल की सोचि रहल छथि।..हम मधेपुराक रहनिहार छी आओर मधेपुरामे फायरफाक्सक रीव्यू वर्कशाप भेल छल…जनवरी माह मे…बड़-बुजुर्ग कए बहुत सराहना भेटल छल।
प्र- एकर निर्माण समय मे कोनो एहन क्षण जे इ’समाद संग शेयर करए चाहब?
उ- फ्यूलक कार्यशाला हम नहि बिसरि सकैत छी। खास क गोविन्द झा सन बुजुर्ग लोक दू दिन तक बिनु हिलल-डुलल शब्दक निर्माणमे मदति केलथि। हम हुनका जिनगी भरि नहि बिसरि सकैत छी। एहन नहि अछि जे हम दोसर लोकनिक महत्व कए कम क कए देखि रहल छी। परंच नब्बे बरसक झा इ रूप एकटा साधक सन लागल। हम बस एकटा कार्यकर्ता छी आओर हमरा सब भाषा बहुत नीक लागैत अछि।
प्र- समय देबा लेल बहुत बहुत धन्यवाद?
उ- अहां कए सेहो धन्यवाद।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
पटना । ढाई हजार रुपया मे पांच सौ किलोमीटरक हवाइ यात्रा वला क्षेत्रीय संपर्क योजना ‘उड़ान’ मे पहिल चरणक बोली प्रक्रिया मे बिहार, हरियाणा आ केरल सन पैघ आठ राज्य आ केंद्रशासित प्रदेश लेल एकुहुटा प्रस्ताव नहि आयल अछि । नागरिक उड्डयन राज्य मंत्री जयंत सिन्हा पहिल चरणक बोली प्रक्रियाक जानकारी साझा करैत कहलिन जे योजनाक तहत कुल 190 रूट लेल प्रस्ताव आयल अछि । सबसं ज्यादा प्रस्ताव महाराष्ट्रक 14 शहर लेल आयल अछि । एकरा बाद गुजरातक आठ टा शहर लेल प्रस्ताव आयल अछि । ओना पाँच टा राज्य अर्थात केरल, अरुणाचल प्रदेश, बिहार, हरियाणा और सिक्किम आ तीनटा केंद्र शासित प्रदेश चंडीगढ़, दादर एवं नागर हवेली आ लक्ष्यद्वीप लेल कोनो प्रस्ताव नहि आयल अछि ।
उल्लेखनीय अछि जे देश मे एहि समय कुल 406 गोट एहन हवाई अड्डा/हवाई पट्टी अछि जतए सं कोनो शिड्यूल उड़ान नहि भरल जाइत अछि । एहि मे से बिहार मे 32 टा अछि । एकरा बावजूद कोनो विमान सेवा संचालक बिहारक विभिन्न रूट लेल बोली नहि लगौलक ।
खाली पड़ल हवाइ अड्डा/हवा पट्टी
आरा, बेगुसराय, भागलपुर, बिहार शरीफ, बिहटा, बक्सर, छपरा, दरभंगा, जहानाबाद, कटिहार, मधुबनी, मोतीहारी, मुंगेर, मुजफ्फरनगर, पूर्णिया आ सहरसा शामिल अछि । एकरा अतिरिक्त बिहारक पड़ोसी राज्य झारखंड, पश्चिम बंगाल, उत्तर प्रदेशक शहर स जोड़बा लेल कोनो विमान सेवा संचालक कंपनी प्रस्ताव नहि देलक अछि ।
क्षेत्रवार पश्चिमी क्षेत्र सं सबसं बेसी 32 टा शहर लेल प्रस्ताव भेटल अछि । उत्तरी क्षेत्र लेल 21, दक्षिणी क्षेत्र लेल 16, पूर्वी क्षेत्र लेल 12 तथा उत्तरपूर्वी क्षेत्र लेल 11 टा प्रस्ताव आयल अछि । एहि मे पूर्ण हवाई सेवा वला 30 टा पैघ शहर सेहो शामिल अछि । एकरा सभकए अंडरसर्व्ड या अनसर्व्ड हवाई अड्डा सं जोड़ल जायत । महाराष्ट्र आ गुजरातक बाद उत्तर प्रदेश, कर्नाटक आ मणिपुरक छह-छहटा, छत्तीसगढ़, पश्चिम बंगाल आ ओडिशाक पाँच-पाँचटा; पंजाब, आँध्र प्रदेश आ तमिलनाडुक चारि चारिटा, राजस्थान आ उत्तराखंडक तीन तीनटा आ दमन दिव आ मध्य प्रदेश, उत्तराखंड, हिमाचल प्रदेश तथा झारखंडक दू दू टा शहर लेल प्रस्ताव आयल अछि।


text:
पटना मे सेहो चलत इलेक्ट्रिक बस, धुआं स भेटत निजात
समदिया
पटना । राजधानी केर स्मार्ट बनेबाक विमर्श प्रारम्भ भ’ चुकल अछि। स्मार्ट सॉल्यूशन द्वारा इंटिग्रेटेड कमांड एंड कंट्रोल सेंटर केर स्थापनाक लक प्रमंडलीय आयुक्त केर अध्यक्षतामे द्वितीय प्री-बिड मीटिंग आयोजित भेल। जाहिमे देश -विदेशक 20 सँ बेसी कम्पनीक प्रतिनिधि सहभागी भेलैक। 30 इलेक्ट्रिक बस चलाबय आऔर 11 सैय सीसीटीवी लगाबय केर निर्णय लेल गेलैक।
स्मार्ट सिटीकेन अंतर्गत शहर के’ नागरिक सभक शिकायत दूर करबाक लेल एक गोट कॉल सेंटर बनाओल जाएत। ई कमांड एंड कंट्रोल सिस्टम सँ जुड़ल रहत। अहिठाम आबय बला सभ शिकायत पर तुरन्त कारवाई करैत नागरिक सभक दिकदारी दूर कएल जाएत।
संगहि स्मार्ट स्ट्रीट-लाइट, पर्यावरण केर जानकारी हेतु सेंसर, निस्सन कचरा प्रबंधन, वाटर स्काडा, पार्किंग धरि सेहो अहि सिस्टम सँ जोड़ल जाएत। बैसारमे भाग लेबS बला कम्पनी सभक प्रतिनिधि सभसँ प्रमंडलीय आयुक्त 26 मई धरि इंटिग्रेटेड कंट्रोल एंड कमांड सेंटर के’ टेंडर डॉक्यूमेंट ई-प्रोक्योरमेंट पोर्टल केर माध्यम सँ जमा कराओल जाएत।
स्मार्ट सिटी योजना के अधीनस्थ शहरमे 11 सैय सीसीटीवी लगाओल जाएत। अहिसँ शहरक सभ गतिविधि पर सोझासोझी नजरि राखल जा सकत। यातायात नियमकें उल्लंघन, कोनो आपराधिक घटना किंवा दुर्घटनाक सेहो अहिमे आसानी सँ देखल जाएत।
यातायात नियम तोडS बला पर जरिमानाक रसीद सोझे वाहन मालिक केर घर पहुँचाएल जाएत। आपराधिक घटना सभमे संलिप्त व्यक्तिक पहचान सेहो आसानी सँ भ’ सकत। पर्यावरण प्रदूषण केर कमतर करय लेल 30 इलेक्ट्रिक बस सेहो चलाओल जाएत जे कमांड एंड कंट्रोल सिस्टम सँ जुड़ल रहत। एकर सभ तरहक गतिविधिक जानकारी नियंत्रण कक्ष सँ भेटैत रहत।


text:
मनोज पाठक
वाक कला पर आधारित नियमित श्रृख्लांक- ५.
वाक कला पर आधारित नियमित साप्ताहिक लेखमालाक ५ म कड़ी। एकर ऑडियो फाइल सेहो उपलब्ध अछि। सुनबाक लेल अपन ई मेल आइ डी पठाऊ। लेख उपयोगी लागय त, एकरा आगाँ फॉरवरड करू।
सांस लेबाक अभ्यास - Deep Breathing Technique
अवाजक हार्डवेयर आ सॉफ्टवेयर पर विचार क्रममे आइ हमरा लोकनि Deep Breathing
Technique यानि साँस लेबाक ओहि तकनीक पर विचार करब जाहिसँ अपार लाभ प्रत्येक व्यक्तिके भ, सकैत छैक जँ प्रतिपल व्यक्ति ढंग सँ मात्र साँस लेनाइ आ छोड़नाइ सीख लै।
मुदा तकनीक सिखबासँ पहिने एकर आवश्यकता बुझनाइ आवश्यक अछि। शरीरमे जीवनक डोर साँस सँ जुड़ल अछि ई तथ्य हम अहाँ सब गोटे जनैत छी। हमर अहाँक बजनाइ सेहो सांससं जुड़ल अछि से जनतब एहि नियमित लेखमाला के पढ़ैवला के आब नीक जकाँ बुझल होयतनि।
जनिका एखनो नहि बुझल अछि से जानि लेथि जे हमर अहांक अवाज स्वर यंत्रमे बनैत अछि आ स्वर यंत्र अवस्थित अछि श्वांसनलीक सबसं ऊपरी छोर पर। एतहिसं भ, क, ऑक्सीजनयुक्त प्राणवायु शरीरक भीतर प्रवेश करैत अछि आ कार्बनडाइऑक्साइड युक्त वायु बाहर जाइत अछि।
हम अहाँ जखन बजबाक इच्छा करैत छी तँ फेफड़ासँ वायु ऊपर दिस उठैत अछि, स्वर यंत्रक तन्तुसबके हिलबैत छैक जकर लयबद्ध तरंगसं ध्वनि बनैत अछि आ उच्चारणमे सहयोगी अंग सभक सहयोगसं अक्षर, शब्द आ वाक्यक रूपमे बोली, भाषा अनुकूल संपूर्ण वाक बनिक, सोझाँ अबैत अछि। ई तथ्य हम बेर बेर दोहरबैत छी अहाँके याद दियबैत छी।
बजनाइ, विशेष रूपसँ प्रभावशाली बजनाइ साँस लेबाक तकनीकसँ एकदम सोझेसोझ जुड़ल अछि। अपन प्रत्येक
साँस जतेक लंबा अहाँ घीच सकैत छी आ जतेक धीरे धीरे देर तक छोड़ि सकैत छी एहि पर ने केवल अहाँक अवाजक गुणवत्ता निर्भर करैत अछि अपितु अहाँक शब्द चयन क्षमता, भाषा-शैली, वाक आ संपूर्ण स्वास्थ्य सेहो निर्भर करैत अछि। प्रत्येक साँस, सुदीर्घ साँसक अभ्यासमे बदलि जाय Deep Breathing
Technique मे बदलि जाय तं सुदीर्घ आयु धरि, स्वस्थ शरीर आ प्रसन्न मोनसं सुखी, तुष्ट, संपन्न आ शान्तिपूर्ण जीवन बिताओल जा सकैत अछि। एहि उद्देश्यक पूर्तिमे सबसँ बेसी सहायक होयत अहाँक वाक कला, जाहि लेल साँस लेबाक उचित तकनीक जनतब जरूरी अछि।
ई तकनीक Deep Breathing एकदम सहज अछि। साँस जखन लिय, धीरे धीरे लिय, देर तक लिय, अपन दूनू फेफड़ामे हवा पूरा भरय, दियौ आ जखन सांस छोड़ू तँ, धीरे धीरे छोड़ू , फेफड़ा एकदम खाली भ, जेबा धरि साँस बाहर निकालैत रहू। बस एतबे करबाक अछि। इएह अछि Deep Breathing
Technique।
पढ़बामे ई पाँति जतेक आसान लागल हो करबामे आसान नहि अछि, कारण सबसं कठिन होइत छै अपन अभ्यासके बदलनाई। आ जँ अहाँ Deep Breathing नहि करैत छी तँ बस एकर अभ्यास नियमित करबामे अहाँके कम सँ कम एक महिना तँ लगबे करत आ एक महिना धरि लगातार क, पायब तँ भरोस राखू, अहाँक संपूर्ण व्यक्तित्वमे एकटा अद्भुत सुखद परिवर्तन निश्चित रूपसं आयत।
मात्र एक महिनाक निरंतर Deep Breathing सँ अहाँक सांस पहिनेसँ लंबा भ, जायत। साँस लंबा भेलासँ
1. अहाँ जखन बजबाक प्रयास करब तँ स्वर यंत्रमे अबाध गतिसँ पर्याप्त वायुक आपूर्ति लगातार होइत रहत, अहाँ बजबाक क्रम मे रूकब नहि, चाहे कतबो देर धरि बजैत रही।
2. उचित शब्द चुनबाक लेल अहाँ रूकब नहि कारण शब्द स्वतः अहाँक मोनमे पहिनेसँ फुराइत रहत।
3. स्मरण शक्ति अनायास बढ़ि जायत आ अहाँ अपन इच्छा तथा आवश्यकतानुसार एकरा आर बेसी बढ़ा सकब।
4. अहाँक स्वास्थ्य पहिनेसँ बेसी नीक भ, जायत। शरीरक रोग प्रतिरोधक क्षमतामे बढ़ोत्तरी होयत।
5. जँ कोनो बीमारी अछि, चाहे ओ शारीरिक हो वा मानसिक , Deep Breathing सं बीमारी ठीक होयबामे बहुत बेसी लाभ होयत
Deep Breathing सँ जखन एतेक बेसी लाभ होइत अछि तँ सहज सवाल उठैत अछि जे लोक एना कियैक नहि करैत छथि।
जवाब सोझ आ सरल अछि
1. प्रत्येक व्यक्ति ओतबे काज करय चाहैत अछि जतेकसँ ओकर काज चलि जाय
2. जनतबक अभाव
3. आलस
4. इच्छा शक्तिक अभाव
5. प्रारब्ध यानि भाग्य
एकटा नेना हो वा किशोर, युवा या प्रौढ़ वा वृद्ध, ई पाँचो कारण, हर आयुवर्ग पर समान रूपसँ लागू होइत अछि आ पाँचो एक दोसरासँ जुड़ल अछि।
अहाँ आयुक कोनो सीढ़ी पर एहि पल किएक ने ठाढ़ होइ, चाहे अहाँ स्त्री होइ वा पुरूष अपन साँसके सुदीर्घ बना सकैत छी, अपन वाक कलाके प्रभावी बना सकैत छी, अपन स्वास्थ्यकें आर बेसी नीक बना सकैत छी आ सुदीर्घ आयु धरि स्वस्थ शरीर आ प्रसन्न मोनसं सुखी, संतुष्ट, संपन्न आ शान्तिपूर्ण जीवन बिता सकैत छी।
अहाँके अपना पर भरोस हो वा नहि हमरा अहाँ पर भरोस अछि जे अहाँ अपन लक्ष्य प्राप्त क सकैत छी जँ अहाँके स्वयं पर संदेह अछि तँ अपन बात विस्तारसँ
manubhaishow@gmail.com पर अपन voice sample के संग मेल करू । अपना दिससँ हम हरसंभव सहयोग देब से भरोस राखू। ई सहयोग अपन समाजक सेवाभावसँ पूर्णतः निःशुल्क रूपमे उपलब्ध अछि। तँए जँ ई पोस्ट अहाँके उपयोगी लगैत अछि त, एकरा आगाँ अपन परिचित लोकनिक बीच फॉरवॉर्ड करू ताकि एकर लाभ ओहो उठा सकथि जनिका एकर सबसँ बेसी आवश्यकता छनि।
अवाजक हार्डवेयर आ सॉफ्टवेयर पर जनतब आगुओ जारी रहत अगिला पोस्टमे Deep Breathing
Technique पर चर्चा जारी रहत। विशेष रूप सँ साँसक संबंध कोना मोन आ शरीरसँ जुड़ल अछि तथा वाककला एहिसँ प्रभावित होइत अछि से हम सब जानब।
शुभकामनाक संग विदा लैत छी।


text:
चतुरानन मिश्रजीs के श्रद्धांजलि
लोक सभ के बीच चतुरा बाबू के नाम सं प्रसिद्ध चतुरानन मिश्रजीक निधन के खबर सुनि एक बेर तं विश्वास नहि भेल. यकीन नहि भेल जे बाबा आब हमरा सभ के बीच नहि छथिन्ह. हुनकर चेहरा आंखि के सामने घुमय लागल.
बाबा काफी दिन सं बीमार छलखिन्ह...आओर दिल्ली के एम्स मे हिनकर इलाज चलि रहल छलन्हि. बाबा अस्पताले मे 2 जुलाई के अंतिम सांस लेलाह. बाबा अपना पाछा एकटा पुत्र प्रमोद जी आओरचारिटा पुत्री छोड़ि गेलखिन्ह.
ओना बाबा के उम्र 86 साल भ गेल छलन्हि तखनो देश-दुनिया सं एकदम बाखबर रहय छलखिन्ह. अपन मिथिला के बेसि चिंता करय छलखिन्ह. मुदा ऊपर वाला पर ककर जोर चलैत अछि.
1993 मे दिल्ली अएला के बाद बाबा सं बराबर भेंट होएत छल. कई दिन बाबा के केनिंग लेन वाला बंगला पर रहय के मौका सेहो मिलल. केनिंग लेन ते बंगला मे रहितों अहां के नहि लागैत जे अहां मिथिला सं दूर छी.
दिल्ली मे मिथिलाक झलक अहां के हिनकर बंगला मे मिलि जाएत. ओहि टाइम बाबा राज्य सभा के सदस्य छलाह. चतुरानन बाबा दू बेर 1984 आओर 1990 मे राज्य सभा के सदस्य चुनल गेलाह.
1996 मे मधुबनी सं लोक सभा सं जीत कs अएलाह आओर केंद्र मे कृषि मंत्री बनलाह. बाद मे हिनका कई विभाग के अतिरिक्त प्रभाग सेहो देल गेलन्हि.
एहि सं पहिने बाबा बिहार 1969 सं 1980 के बीच मे तीन बेर एमएलए सेहो रहि चुकल छलखिन्ह. मुदा विधायक दक्षिण बिहार ...अखन के झारखंड के गिरिडीह सं चुनल गेल छलाह.
मिश्रजी ऑल इंडिया ट्रेड यूनियन कांग्रेस के राष्ट्रीय अध्यक्ष सेहो रहलखिन्ह. स्वतंत्रता आंदोलन मे सेहो भाग लेने छलखिन्ह. हिनका समय मे मधुबनी के बिहार के लेनिनग्राद कहल जाएत छल.
जखन बाबा स्वतंत्रता आंदोलन मे उतरलखिन्ह ओहि टाइम ओ मधुबनी के सुड़ी स्कूल मे पढ़य छलखिन्ह. सुड़ी स्कूल स्वतंत्रता सेनानी सभ के अड्डा बनि गेल छल. आंदोलन मे कुदय के कारण बाबा आगां के पढ़ाई नहि करि पएलखिन्ह.
बाबाक जन्म मधुबनी जिलाक नाहर गांव मे 7 अप्रैल 1925 के भेल छलन्हि. ई गाम रामपट्टी के पास अछि. हिनकर पिताजीक नाम छलन्हि स्व.बचनानंद मिश्र.
बाबा अपन इलाका के विकास के लेल सदिखन तत्पर रहय छलखिन्ह. मधुबनी के पास जे शंकर नेत्र चिकित्सालय अछि ओकरो खुलबाबय मे बाबा के पैघ योगदान रहलन्हि. कृषि के क्षेत्र मे सेहो काफी काज करलखिन्ह. बाबा अपन गाम नाहर मे हाई स्कूल... इंटर कॉलेज...नाट्य परिषद सेहो खोलने छलखिन्ह.
बाबा चाहय छलखिन्ह जे अपन मिथिला मे लोक पढ़य-लिखय...साक्षर बनय.
बाबा खुद कोनो नहि कोनो पेपर मे बराबर लिखैत रहय छलखिन्ह. बाबा के लेख हमेशा हिन्दुस्तान... जनसत्ता पेपर मे निकलैत रहय छल.
बाबाक किछ किताब सेहो आएल अछि जेहि मे उपन्यास काला (मैथिली )... समाजवाद का नवीकरण... महिला आत्मकथा (मैथिली )...खान की बलिबेदी शामिल अछि. बाबा एटक संवाद आओर संक्रमण के संपादन सेहो करि चुकल छथिन्ह.
बाबा हमरा सभक बीच नहि छथिन्ह मुदा लगैत नहि अछि जे ओ नहि छथिन्ह. बाबा के हमर सभक श्रद्धांजलि..
हमर ईमेल:-info@hellomithilaa.com
Subscribe to: Post Comments (Atom)


text:
कुशीनगर
कुशीनगर उत्तर प्रदेशक उत्तरी-पूर्वी सीमान्त इलाकामे स्थित एक कस्बा एवं ऐतिहासिक स्थल छी। ई बौद्ध तीर्थ छी आ एतय गौतम बुद्धक महापरिनिर्वाण भेल छल। कुशीनगर राष्ट्रीय राजमार्ग २८ पर गोरखपुरसँ कोनो ५० किमी पुर्वमे स्थित अछि। महात्मा बुद्धक निर्वाण एतय भेल छल। एतय अनेक सुन्दर बौद्ध मन्दिरसभ अछि। एही कारणसँ ई एक अन्तर्राष्ट्रिय पर्यटन स्थल सेहो अछि जतय मुख्यत: विश्वभरि कऽ बौद्ध तीर्थयात्री भ्रमणक लेल आवैत अछि। कुशीनगर कस्बाक आ पुर्व दिशा बढला पर लगभग २० किमी पश्चात बिहार राज्य आरम्भ भऽ जाइत अछि।
एतय बुद्ध स्नातकोत्तर महाविद्यालय, बुद्ध इण्टरमडिएट कालेज तथा अनेकौं छोट-छोट विद्यालय सेहो अछि। स्वयम् मे ई एक छोट कस्बा अछि जेकर पुर्वमे एक किमीक दूरी पर कसयाम नामक बड्का कस्बा अछि। कुशीनगरक आस-पासक क्षेत्र मुख्यत: कृषि-प्रधान अछि। जन-सामन्यक भाषा भोजपुरी अछि। एतय गेहूँ, धान, केतारी आदि मुख्य फसलसभ फलैत होइत अछि।
बुद्ध पूर्णिमाक अवसर पर कुशीनगरमे एक महिनाक मेला लगैत अछि। यद्यपि ई तीर्थ महात्मा बुद्धसँ सम्बन्धित अछि, मुद्दा आस-पासक क्षेत्र हिन्दू बाहुल्यता अछि।


text:
पिता-श्री शुभनाथ झा, गाम- मोहनपुर, भाया-हरलाखी, जिला-मधुबनी।
कखन बदलब हम
बहुत तामस होइए भगवानक एहि कृत्यसँ जे ओऽ अपन उपस्थिति मिथिलांचलमे दर्ज केनाय शायदे कोनो साल बिसरै छथि। मुदा हमरा सबकेँ एहि भयावह स्थितिसँ लड़बाक अलावा आओर कोनो रस्तो तँ नहि अछि। जी, हम बात कऽ रहल छी, एखन बिहारमे आयल बाढिक संदर्भमे। अनुमान लगायल जाऽ रहल अछि, जे अहि बाढिक चपेटमे करीब 50 लाख लोक आयल छथि। सभ साल जुलाई-अगस्तक मास अबिते बिहारक लोक आतंकित भऽ जाइत छथि।सबहक मोनमे ई डर रहै छनि, जे एहि बेर केकर घर उजरतौ। लोकसब भरि साल दिन राति मेहनत कऽ एकटा घर बनाबैत छथि, किछु पूंजी जमा करैत छथि,मुदा की होइए एहि सभसँ? ई बाढि तँ कोनो आतंकवादीसँ बेसी भयावह होइत अछि जे हर बेर कतेको गामकेँ, कतेको बिगहा जमीनकेँ अपन अंदर समेट लैत अछि। संबधित विभाग बाढिकेँ लऽ कऽ सब जानकारी राखितो कोनो तरहक कदम नहि उठाबैत अछि। शायद ई बाढि हुनका सभक लेल आमदनीक एकटा स्रोत जे होइ-ए। पछुलका बाढि सभक राहत-अनुदानपर नजर दौड़ाबी तँ निधोक एक बात कहनाइ अनुचित नहि होयत, जे बाढिसँ कतेको लोक करोड़पति सेहो भऽ गेलाह। ईश्र्वरक लीला देखियौक, जे एक दिस एहि बाढिसँ सभ बेर कतेको लोक (शायद अनुमान लगेनाय असंभव अछि) केर सब चीज लुइटे जाय छनि, तँ दोसर दिस बाढि घोटालाक अभियुक्त आओर कतेको लोक करोड़पतिक गिनतीमे आबि गेलाह। ओहि दृश्यक बारेमे सोचल जाय, जे पूर्णियामे बाढिक डरे अपन छत पर बैसल चारि सालक बच्चा भूखसँ अपन दम तोड़ि देलक, ओहि लोकक बारेमे सोचि, जिनका खेनाय तँ दूर पिबऽ के लेल पानि तक नहि भेटि रहल छनि। लोकक चापाकल बाढिक पानिमे डुबि गेल छनि। हिनका सभ लग किएक नहि पहुंचि पाबि रहल छनि राहत सामाग्री। कहिं एहन तँ नहि जे फ़ेर सँ कतेको लोक एहि बाढिमे करोड़पति बनए वला छथि। प्रधानमंत्री मनमोहन सिंह बिहारक बाढिकेँ राष्ट्रीय आपदा घोषित तँ कऽ देलन्हि मुदा पीड़ितक लेल ई सांत्वना मात्र अछि। केन्द्र सरकार दिससँ बिहारक बाढि पीड़ितक लेल 1000 करोड़ रुपया अनुदानक राशि देल गेल अछि। मुदा एहि अनुदानक राशिक विषयमे अखनो कतेको बाढि पीड़ित केँ मालूम नहि चलि सकल अछि। जिनका अहि बारेमे जानकारी भेटबो कैल तँ निश्चित ओऽ सोचने हेताह कि शायदे एहि राशिमे सँ हुनका सभकेँ किछु भेटत। केन्द्र सरकार ई राशि तँ दऽ कऽ अपन बाढि पीड़ितसँ तँ अपन पल्ला झाड़ि लेलाह, मुदा बाढि पीड़ित तक ई राशि कोना पहुंचि सकत, एहि बारेमे हुनकर ध्यान नहि गेल अछि। एक बेर फ़ेरसँ कहब जे ई अनुदानक राशि सब विभाग तक बटैत बटैत दस प्रतिशतो बाढि पीड़ित तक नहि पहुंचि सकत। आओर हँ, बाढिक दोगमे जे सभसँ पैघ चीज होइत अछि ओऽ अछि राजनीति। कतेको नेता सभ एहि बाढि पीड़ितक लेल आगिमे घी देनाय जेहेन काज करैत छथि। राज्य सरकार केँ दोषी ठहराबैत नेता सब ओहि जगह अपन सीट सुनिश्चित करबाक फ़िराकमे रहैत छथि। हेलीकाप्टरसँ बाढि क्षेत्रक सर्वेक्षण करैत बहुतो नेतासभकेँ अतबो जानकारी नहि रहैत छनि जे ओऽ कोन क्षेत्रक दौड़ा कऽ रहल छथि। पता एहि बातसँ लगायल जाऽ सकैत अछि जे नेतासभ ओहि क्षेत्रक कतेक ज्ञान रखने छथि। इमहर राज्य सरकार सेहो कहां चुप रहए वला। ओऽ केन्द्रपर निशाना साधैत छथि तँ केन्द्र राज्य सरकार पर। एहि राजनीतिमे पिसाइत तँ बाढि पीड़ित छथि। कोनो बात नहि, समय आबि गेल अछि एकजुटता देखाबएबाक आऽ मदति करबाक....बाढि पीड़ितक संग, बाढि पीड़ितक लेल। तखने हम स्वतंत्र भारतक कर्तव्यनिष्ठ नागरिक भऽ सकैत छी।
जोगार
'हम आपको दिखा रहे हैं कि कैसे फ़ला आदमी किसी मामले को दबाने के लिए दुसरे को पैसा दे रहे है। यह हमारे चैनल के स्टिंग आपरेशन का नतिजा है जो सिर्फ़ दिखा रही है।' जी,इ पंक्ती अछि आजुक समय के सब घटना स अपना सब के देखा रहल इलेक्ट्रोनिक चैनल के। अपना के सब स ऊपर पहुंचाबय के लेल ओ सब हथकंडा अपना लैत अछि। विडंबना इहो देखु जे सब चैनल वला अपना के राजा हरिश्चंद्र के सत्य नीति पर आधारित बताबैत अछि। बहुतो चैनल वला सब कोनो काज के तह तक पहुचबाक लेल हमेशा एकटा हथकंडा अपनाबैत अछि जाहि के सहि युग मे स्टिंग आपरेशन कहल जाइत अछि। माने इ जे हम इ हम देखा रहल छी जे बस अहाँक लेल अछि आ सत्य अछि। मुदा कहल जाय तँ एकटा सत्य मीडिया खास क इलेक्ट्रोनिक मीडिया मे एहि शब्दक बोलबाला अछि। जी,हम बात क रहल छी 'जोगार' के। आजुक युग मे बहुतो युवा के रुझान पत्रकारिता दिस झुकि रहल छैन। लाखो रुपया ओ सब अहि पत्रकारिता के पढाई पर खर्च क दैत अछि। शायद किछ उम्मीद के संग जे ओहो सब एक दिन अहि क्षेत्र मे अपन नाम रौशन करताह। मुदा कि होइया अतेक पढाई लिखाई कएलासँ? पढाई के संग संग कतेको लोकनि के पत्रकारिता मे काज करबाक लेल जोगार सेहो लगाबअ पड़ै छैन। एक तरह स कहू त डीग्री डिप्लोमा स पहिले कोनो चैनल मे पहुंचबाक लेल हुनका सब के सब स पहिले त जोगार लगाबहे पड़ै छैन। अनुचित नहि हैत जौं कहि त जे पत्रकारीता क्षेत्र मे घुसबाक लेल सब स जरुरी जोगार होयत अछि। आब त कतेको चैनल सब आ अखबार एजेंसी सब अपन-अपन संस्थान सेहो खोलि लेने अछि,इ कहि क जे पढाई समाप्ती के बाद हुनका सब के ओहि चैनल आ अखबार एजेंसी मे काज देल जायत। साधारण वर्ग सब पत्रकारिता के पढाई करलाक बादो ओ सब अहि संस्थान मे नामांकन नहि ल सकैत छथि। चैनल वला सब के अहि कदम स साधारण तबका वला
युबासब के अहि चैनल मे काज खोजनाय पहाड़ खोदनाय एहन भ रहल अछि। सोचल जाय जे ओ चैनल वा अखबार एजेंसी वला सब अपन संस्थानक विद्यार्थी केँ छोड़ि क दोसर गाटे के किएक काज देत। बड पैघ पैघ गप्प करैत छथि इ चैनल वा अखबार वला सब जे भारत मे बेरोजगारी अहि हद तक बढि रहल अछि आ दोसर दिस अपने जोगारक मंत्र पर काज दैत अछि। ध्यान दि जे अखन समाचार चैनल वा अखबार एजेंसी मे काज क रहल छथि,ओहि मे स एहन कतेक व्यक्ती छथि जिनकर कोनो नहि कोनो संबंध अहि क्षेत्रक माफ़िया सब स नहि छैन। प्रतिशत मे देखल जाय त जोगार वला सबहक प्रतिशत शायद 80 तक पहुंच जायत। एक तरह स कहि त जे अहि पत्रकारीता क्षेत्र मे ज्यादा स ज्यादा दिन तक टिकबाक लेल जिगार रहनाय आवश्यक अछि। ओना त सब क्षेत्र मे जोगार अपन एक अलग स्थान राखैत अछि मुदा पत्रकारीता क्षेत्र के लेल एकर महत्व विशेष मे भ जायत अछि। पत्रकारीता के देशक चारिम स्तंभ मानल जायत अछि आ इ स्तंभ जोगार पर टिकल अछि। कि जिनका लक जोगार नहि अछि,ओ पत्रकारीता क्षेत्र मे काज नहि क सकैत छथि? फ़ैसला ओहि सब लोकनि के लेबअ पड़तैन जे अहि मे संलिप्त रहै छथि,जिनकर नाम ल क जोगार लगाबअ पड़ैत अछि,ओहि सब युवासब के लेल के काल्हि के भविष्य छथि।


text:
प्रेमा झा
पटना । बिहार विधानसभा मे विश्ववास मत हासिल केलाक बाद आब सबहक नजरि मंत्रिपरिषद् क विस्तार पर टिकल अछि। नीतीश मंत्रिमंडल मे डेढ़ दर्जन आओर मंत्री शामिल कैल जा सकैत अछि। एखन मुख्यमंत्री लग भाजपा क मंत्री क विभाग अछि। एकर अलावा जदयू क कईटा मंत्री लग सेहो एकटा स बेसी विभाग अछि। विजेन्द्र प्रसाद यादव, रेणु कुशवाहा, भीम सिंह लग एक स बेसी विभाग क दायित्व अछि। नीतीश लग सबस पैघ चुनौति भाजपा कोटा क मंत्री लग जे विभाग छल, ओकरा लेल मंत्रीक चयन करब अछि। भाजपा लग यथा स्वास्थ्य, कला संस्कृति, नगर विकास, आवास, पर्यटन, पथ निर्माण, पीएचईडी, पशु आ मत्स्य संसाधन, सहकारिता, वन, श्रम संसाधन समेत वित्त सन महत्वपूर्ण विभाग छल, जे एखन मुख्यमंत्री क जिम्मा मे अछि। जदयूक अंत:पुर स आबि रहल सूचनाक अनुसार मुख्यमंत्री लेल सबस पैघ चिंता वित्त विभाग अछि। मुख्यमंत्री कए एहि विभाग लेल कोनो उपयुक्त उम्मीदवार नहि देखा रहल अछि। एहन मे मुख्यमंत्री इ विभाग कोनो बाहरी व्यक्ति कए सेहो द सकैत छथि। सूत्रक कहब अछि जे बिहार क अगिला वित्तमंत्री प्रसिद्ध अर्थशास्त्री शैबाल गुप्ता भ सकैत छथि। ओना श्री गुप्ता नीतीश सरकार मे पहिल बाहरी मंत्री नहि हेताह। प्रशांत कुमार शाही सेहो मानव संसाधन विकास मंत्री बनबा काल कोनो सदनक सदस्य नहि छलाह। मंत्री बनबा स पूर्व ओ बिहार सरकारक महाधिवक्ता छलाह। कहल जा रहल अछि जे भाजपा क कोटा क विभाग क महत्व कए देखैत मंत्रिपरिषद् क विस्तार मे एहि बेर विधान परिषद क सदस्य कए बेसी जगह देल जा सकैत अछि। विधान परिषद् क सदस्य आ पूर्व मंत्री देवेशचन्द्र ठाकुर आ पूर्व विधान पार्षद् संजय झा कए टीम मे शामिल कैल जा सकैत अछि। डा. महाचंद्र प्रसाद सिंह आ ई. अजित कुमार कए सेहो फेर स जगह भेट सकैत अछि। एकर अलावा पूर्व मंत्री डा अनिल कुमार, पूर्व शिक्षा मंत्री हरिनारायण सिंह क नाम पर सेहो विचार कैल जा रहल अछि। निर्दलीय विधायक विनय बिहारी, ओम प्रकाश सिंह, दुलालचंद गोस्वामी आ पवन जायसवाल कए मंत्रिपरिषद् मे स्थान देबाक गप सब क रहल अछि। ओना मंत्रिपरिषद् क विस्तार क संगहि कईटा मंत्री क वर्तमान विभाग सेहो बदलल जा सकैत अछि। किछु वर्तमान मंत्री कए कद बढा कए महत्वपूर्ण विभाग क दायित्व देल जा सकैत अछि। संगहि मंत्रिपरिषद मे विभिन्न जिला क प्रतिनिधित्व देबाक सेहो कोशिश कैल जा रहल अछि। मंत्रिपरिषद मे जातीय आ क्षेत्रीय प्रतिनिधित्व पर सेहो उच्च स्तर पर विचार जारी अछि।
जदयूक अंत:पुर स आबि रहल सूचनाक अनुसार विधानमंडल क मानसून सत्र स पूर्व मंत्रिपरिषद् क विस्तार कैल जा सकैत अछि किया त महत्वपूर्ण विभाग मे मंत्री क अभाव विकास काज मे बाधक बनि रहल अछि। एहन मे मुख्यमंत्री नीतीश कुमार अपन मंत्रिमंडलीय सहयोगी क चयन पर पार्टी क पैघ नेतासब स विचार विमर्श क रहल छथि। मंत्रिमंडल क गठन मे कोनो विवाद स बचबा लेल नीतीश कुमार फूंक-फूंक कए डेग बढ़ा रहल छथि। मुख्यमंत्री कोनो जल्दीबाजी क आफत मोल लेबाक मूड मे नहि छथि। इ त समय कहत जे केकरा केकरा मंत्री पद क ताज भेटत, मुदा एतबा जरूर जे एहि ताज लेल कईटा विधायक पार्टी दफ्तर स लकए सीएम सीएम आवास तक चक्कर लगा रहल छथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
इबोला
इबोला भाइरस रोग (EVD) या इबोला रक्तस्रावी ज्वर (EHF)इबोला भाइरसक कारणसँ होए वाला एक मानव रोग छी।
विषय सूचीसभ
लक्षणसभ[सम्पादन करी]
ई रोगक लक्षण भाइरसक सम्पर्कमे आवेके बाद दुई सँ तीन सप्ताहक बीचमे सुरु होइत अछि, जाहिमे ज्वर, शोर थ्रोट, मांसपेशी दुखेनाई, आ माथ दुखेनाई होइत अछि। विशेष उन्टी, आ पेटझरी देखा पडैके साथे, कलेजा आ मृगैलासभक कार्य करै वाला क्षमता घईट गेल देखल जाइत अछि। ई अवस्थामे, किछ लोगसभमे रक्तस्राव होइ के समस्यासभ सुरु होइत अछि।[१]
कारण[सम्पादन करी]
ई भाइरस संक्रमित जानवर (सामान्यतया बानरसभ या फल चमगुद्रीसभक) रक्त या शारीरिक तरल पदार्थसभक सम्पर्कमे आवेसँ होइत अछि।[१] प्राकृतिक वातावरणमा हावाको माध्यमबाट फैलिने कुराको प्रमाण भेटिदैँन।[२] फल चमगुद्रीसभ संक्रमित नै भेलासँ ओ सभमे भाइरस होइत अछि तथा भाइरस सारैत अछि कहीके विश्वास कएल जाइत अछि। लोगमे संक्रमण भेलाक बाद, ई रोग लोगसभक बीचमे सरैत अछि। उत्तरजीवी पुरुषसभक ई रोगक वीर्य क माध्यमसँ करिब दुई महिनाधरि फैलावे सकैत अछि। पहिचान करवाक लेल, ओहने लक्षणसभ भेल अन्य रोगसभ जेना मलेरिया, हैजा आ अन्य भाइरल रक्तस्रावी ज्वरसभक पहिले अलग करल जाइत अछि। रोगक पहिचानक पुष्टि करैके लेल रक्तके नमूनासभ एन्टिबडीज, आइरल RNA, या स्वयम् भाइरसके लेल परीक्षण कएल जाइत अछि।[१]
रोकथाम[सम्पादन करी]
उपचार, रोग निदान आ महामारी विज्ञान[सम्पादन करी]
सन्दर्भ सामग्रीसभ[सम्पादन करी]
- ↑ १.० १.१ १.२ "Ebola virus disease Fact sheet N°103", World Health Organization, मार्च २०१४, अभिगमन तिथि १२ अप्रैल २०१४।
- ↑ "2014 Ebola Virus Disease (EVD) outbreak in West Africa", WHO, Apr २१ २०१४, अभिगमन तिथि ३ अगस्त २०१४।


text:
मैथिली अकादमी, (पटना) केँ सोजन्यसँ २७ मार्च २०११ क कालिदास महाविद्यालय उचैठ(दुर्गास्थान), बेनीपट्टी,मधुबनी (बिहार) क पवन भूमि पर विशाल सांस्कृतिक कार्यक्रमक आयोजन अकादमीक अध्यक्ष मिथिलाक चर्चित रचनाकार, कलाकार, संचालक, आ मैथिल प्रेमी श्री कमलाकांत झा (फोन न.०९४३१२५३६६०)के नेतृत्व मे कएल जा रहल आइछ, मात्र १ वर्ख में अखन तक मैथिलि अकादमी पटना द्वारा मैथिलीक बहुत राश विलुप्त पुस्तक-पुस्तिकाक प्रकाशन, मैथिली धरोहर नाटकक मंचन, पुस्तक मेलाक आयोजन, एवं बहुत रास सांस्कृतिक कार्यक्रम नै सिर्फ दरभंगा, मधुबनी जिलामे बल्कि समस्तीपुर,मुजफरपुर, बेगुसराई,भागलपुर, पुरनिया, सहरषा,सुपौल आदि मिथिलांचल के हर छेत्र में मैथिली भाषक विकासमे अपन क्रन्तिकारी योगदान के रहल. संस्था के अध्यक्ष श्री कमलाकांत झा जे अपन जीवन के महत्वपूर्ण समय मिथिला मैथिलीक प्रचार प्रसारमे लगा देला आई अपन कन्धा पर मैथिली भाषाक विकासक बीरा लेने मिथिलांचलक गाम गाम घूमी रहल छथि....
मिथिथांचल के जननी छिनामाश्तिका देवी माँ दुर्गा के अस्थान उचैठ में जोर सर स आई कार्यक्रम के सफल बनवा में स्थानीय लोक सब बहुत उमंग के संग दिन रात लागल छैथ. आई कार्यक्रम में मैथिलीक सुपरिचित कलाकार रंजना झा, कुंजबिहारी,रामबाबू भगवन बाबु, डॉ. नलनी चौधरी, अरविन्द आर बहुत राश मैथिलि के सुविख्यात कलाकार सब औताह. आई कार्यक्रम के मुख्य अतिथि बिहार के उप मुख्यमंत्री श्री सुशिल मोदी, विनोद नारायण झा, सालिग्राम यादव, हुकुमदेव यादव, आरो बहुत अस्थानीय नेता सब रहता. अकादमी के अध्यक्ष कमलाकांत झा के कहब छन्हि- मैथिली अकादमीक मुख्य काज मैथिली मिथिला के प्रचार के लेल मिथिलांचल के जन जन के जगेनाई थीक...
-----पंकज झा


text:
केंद्र सरकार सं एक बेर फेर बिहार के विशेष दर्जा देबय के मांग कएल गेल अछि. ई मांग केंद्रीय वित्त मंत्री प्रणव मुखर्जी जी सं राज्यक वित्त मंत्री सभक बैसार मे कएल गेल. ई बैसार आम बजट के तैयारी के लेल बुलाएल गेल छल. बैसार मे बिहारक उप मुख्यमंत्री सुशील कुमार मोदी कहलखिन्ह जे राज्य मे निवेश बढ़य एकरा लेल विशेष दर्जा जरूरी अछि.
मोदी जी कहलखिन्ह बिहार मे अखन विकास के माहौल बनल अछि आओर ई जारी रहय एकरा लेल केंद्र के बिहार के सहयोग करय पड़त. ओ कहलखिन्ह जे बिहार मे प्रति व्यक्ति आय राष्ट्रीय औसत
सं काफी कम अछि. राष्ट्रीय औसत सं बराबरी करय के लेल बिहार मे काफी पैघ स्तर पर निवेश के जरूरत अछि...आओर ई बिना केंद्र के सहयोग सं संभव नहि अछि.
विशेष दर्जा मिलला पर राज्य मे उद्योग लगाबय वाला के कई तरहक प्रोत्साहन... छूट देल जाएत अछि. कई तरहक छूट मिलला पर उद्योगपति सभ पाई लगाबय लेल तैयार होए छथिन्ह. अगर बिहार के केंद्र से दर्जा मिलैत अछि त राज्य मे विकासक चक्र काफी तेजी सं घुमि सकैत अछि. मुदा केंद्र के कांग्रेसी सरकार बिहार के दर्जा देत एहि पर सवालक निशान अछि.?
बिहार के संग सदिखन सं सौतेला बर्ताव कएल गेल अछि. पक्षपात कएल गेल अछि. बिहार के केंद्र सं जे सहयोग... मदद मिलबाक चाही छल से आई धरि नहि मिलल. उद्योग-धंधा सं लsक इंफ्रास्ट्रक्चर... शिक्षा संस्थान सं लsक आईटी क्षेत्र... बाढ़ि राहत सं लsक सूखा राहत. सभ मे बिहार के सिर्फ झुनझुना थमाएल गेल.
केंद्र सरकार के बिहार पर नजर नहि देबय के कारण राज्य पिछड़ल रहल. लोक रोजी-रोटी के लेल बाहर जाए लेल विवश भ गेलाह. लोक के आमदनी मे कोनो खास वृद्धि नहि भेल. लोक रौदी-दाही सं लड़ैत रहलाह. केंद्रक नेता सिर्फ आश्वासन सं काज चलाबैत रहलाह. एहि के लेल केंद्र के कांग्रेसी सरकार सेहो जिम्मेदार अछि. किएक त देश मे बेसि कांग्रेसी सरकार रहल अछि.
मुदा सभसं बेसि जिम्मेदार अपन बिहारी नेता रहलाह. केंद्र मे मंत्री रहैत बिहार के लेल किछ खास नहि करि पएलाह. एमपी साहेब सभ बिहार के विकास के लेल संसद मे आवाज उठाबय मे नाकाम रहलाह. ओ बिहार के विकास के मुद्दा पर एकमत नहि भेलाह. दलगत राजनीति...पार्टी-पॉलिटिक्स के कारण राज्य मे विकास के किरण पहुंचय नहि देलाह.
विकास के श्रेय दोसर पार्टी के नेता के नहि मिल जाए एकरा लेल ओ कोनो नहि कोनो खोंच लगाबैत रहलाह. कखनो भाषा-बोली के नाम पर... कखनो इलाका के नाम पर त कखनो पार्टी के नाम पर. बिहार के विकास के नाम पर जतय सभ पार्टी के एकजुट रहबाक चाही छल ओ लड़ैत रहलाह. ममता जी जखन लालू के नाम पर बिहार के ट्रेन नहि देलखिन्ह त नीतीश जी ममता के प्रशंसा करैत रहलाह.
बिहार मे विकास नहि होए के लेल राज्य के लोक के सेहो कम जिम्मेदार नहि मानल जा सकैत अछि. लोक सभ ऊपर वाला के भरोसे छोड़ि बैसल रहय छथिन्ह ओ अपन-अपन प्रतिनिधि... एमएलए... एमपी सं कोनो मांग नहि करय छथिन्ह...शिकायत नहि करय छथिन्ह. परियोजना...काज के डिमांड नहि करय छथिन्ह.
जखन अहां अपन एमएलए... एमपी के हुरकैबय नहि त ओ काज केना करत? हुनका अपना इलाका के परेशानी... समस्या नहि बतैबन्हि तं ओ दूर केना करताह? हुनका सपना थोड़हिं आबय छनि? अगर विकास चाहय छी... काज चाहय छी त हुनका बीच-बीच मे खोदैत रहिऔ. राज्य सरकार... केंद्र सरकार पर काज करय लेल दबाव बनाउ... नहि त काज नहि बनत.


text:
वि दे ह विदेह Videha বিদেহ http://www.videha.co.in विदेह प्रथम मैथिली पाक्षिक ई पत्रिका Videha Ist Maithili Fortnightly e Magazine विदेह प्रथम मैथिली पाक्षिक ई पत्रिका नव अंक देखबाक लेल पृष्ठ सभकेँ रिफ्रेश कए देखू।
१.शिवशंकर:लघुकथा- कंबल २.रबीन्द नारायण मिश्र:२ टा आलेख ; २ टा लघुकथा आ एकटा यात्रा वृत्तान्त
१
शिवशंकर
लघुकथा
कंबल
उमाकांत बाबू बैंकक अधिकारी छथि, गरीब घरसँ। मुदा श्रीमतीजी पैघ घरक बेटी छथिन्ह। अपने मिथिलाक संस्कृतिक पोषक मुदा श्रीमतीजी विदेशी संस्कृतिक अनुगामी। श्रीमतीजी फैशनेबल, हवामे उड़ए बाली तितली, विदेशी जकाँ ओहिरन पहिरन, जींस पैंट, हाफ शर्ट, हेयर कट, कटिंग, आइ ब्रो, करिक्का चश्मा, फेशियल चेहरा, हील बला चप्पल, टच स्क्रीन मोबाइल, ई थिक श्रीमतीजीक परिभाषा। देशी मुर्गी बिलायती बोल। एहि सभक विपरीप उमाकामत बाबू सिंपल पैंट शर्टमे नजरि आबथि। दूनू गोटेमे आकाश पतालक फर्क।
उमाकांत बाबूकेँ एकटा कंबल रहनि. सिंगल बेडक, धरि रहैक नीमन। जे हुनका भाइजी बहुत पहिने देने रहथिन्ह। ओ कंबल बड बेसी पुरान भ' गेल रहै। फाटल नै रहैक परंच आउट आफ फैशन जरूर भ' गेल रहै। हुनका घरमे आर कंबल रहै मुदा ओहिमे खास बात रहै। उमाकांत बाबू आबथि आ छतपर ओकरा सुखाबथि आ कहियो काल खीचथि। ओहि कंबलसँ हुनका बड़ सिनेह रहनि।
हमरा मोनमे कतेक बेर जिज्ञासा भेल जे ओहि कंबलमे कोन बात छै। एक दिन हुनकासँ पुछिए देलियनि। ओ अपन कथा बतबए लगलाह...."ई बात ओहि समयक अछि जखन कि बेरोजगारीमे परीक्षा देबए लेल एक शहरसँ दोसर शहर जाइत रही तखन हम एहि कंबलकेँ संगमे लेने जाइ। ई हमर परमानेंट साथी छल। खास क' सर्दीमे ई हमर रक्षा कवच छल। ई खाली कंबल नै हमर अभिन्न अंग अछि। एकर की महत्व अछि से हमरा छोड़ि कियो नै बूझि सकैए।
उमाकांत बाबूक छत आ हमर छत सटले अछि। शहरी सेक्टर बला मोहल्लामे जमीनक कमी रहै छै तँइ छत सटब स्वाभाविक। ई बुझाइत अछि जेना बिंल्डिंग सभ आदमीक उपहास करैत हो जे हम अपना कोरामे कतेक परिवारकेँ आश्रय देने छियै। मुदा मनुख हमरा कतेक वर्गमे विभाजित क' देने अछि। फर्स्ट फ्लोर जेठक, सेकेंड फ्लोर मँझिला भाइजीक, थर्ड फ्लोर देवरक, आ ग्रांउड फ्लोर माँ बाबू जीक। कतेक भेद अछि मनुखमे।
ओहि कंबलसँ श्रीमतीजीकेँ घिन्न छलै। फैशनक दौरमे ओ कंबल बूढ़ भ' गेल छल। पछुआ गेल छल आ अपन किस्मतपर कानि रहल छल। एहि मायावी संसारमे कत्तौ भुतला गेल छल। ओकर भविष्य गेल छलै। समाज हेय दृष्टिकोणसँ ओहि कंबलकेँ परिभाषित क' देने छल। मनुख अपन इतिहास कतेक जल्दी बिसरि जाइत अछि एकर कल्पना करब कठिन अछि। एहि कंबलसँ मुक्ति पेबाक उपाय श्रीमतीजी कतेक दिनसँ ताकि रहल छलीह। आइ उमाकांत बाबू दू दिन लेल शहरसँ बाहर जा रहल छलाह, ओ घरसँ निकलि चुकल छलाह। कबाड़ी बला गलीमे अवाज लगा रहल छल। श्रीमतीजी लेल सुअवसर छल। ओ ओहि कंबलकेँ बेचि देलखिन। कंबल नहि उमाकांत बाबूक आत्मा आइ घरसँ विदा भ' गेल।
शिवशंकर
बल्लभगढ़, फरीदाबाद, हरियाणा
२
रबीन्द नारायण मिश्र
२ टा आलेख ; २ टा लघुकथा आ एकटा यात्रा वृत्तान्त
रबीन्द नारायण मिश्र
२ टा आलेख
१
बिधवा विवाह
समाजक मान्यता, विधि-विधान एवम् लोक व्यवहार समय साक्षेप अछि। जे बात-विचार पचास सय साल पहिने अनिवार्य चलैत छल से आइ-काल्हि जँ लोक करय तऽ हस्यास्पद भय जायत। पहिने बाल विवाह आम बात छल। बेटीकेँ जनमिते जँ माय-बापकेँ कथुक चिन्ता होइक तऽ ओकर विवाहक। कहुना कऽ विवाह भऽ जाइक आ माय-बाप गंगा नहा लेथि। सोचल जा सकैत अछि जे समाजमे बेटीक स्थिति कतेक दायनीय छल..!
ई बात सभ जनैत छैथ जे स्त्रीक बिना पुरुष कतयसँ आयत। जे आइ ककरो बेटी छैक सैह काल्हि ककरो स्त्री, केकरो माय बनतै। तथपि लोकमे अखनहुँ बेटाक प्रति मोह कम नहि भय रहल अछि। पहिने कतेको गोटा बेटाक चक्करमे आठ-नौ सन्तान कय लैत छलाह। लिंग आधारित एहि भेद-भावकेँ कम करबाक किंवा जड़िसँ दुरुस्त करबाक निरन्तर प्रयास होइत रहल।
एक समय छल जखन पतिकेँ मरलाक बाद ओकर पत्नीकेँ ओकरे संगे जरा देल जाइत छल किंवा वो स्वयं जरि जाइत छल। समाज ओकरा सतीक रूपमे महिमा मण्डित करैत छल। ओकर चितापर सती मन्दिर बना देल जाइ छल। सोचल जा सकैत अछि जे वो कतेक क्रूड़ प्रथा छल। एकटा स्वस्थ जीबन्त व्यक्तिकेँ जरा कऽ एहि लेल मारि देल जाइत छल वा वो स्वयं मरि जाइत छल जे ओकर पतिक देहावसान भय गेल, जाहि लेल वो कोनो प्रकारसँ दोषी नहि छल। मरनाइ, जिलाइ ककरो हाथमे नहि छैक। ई एकटा संयोग होइत अछि मुदा तकर एतेक दुखद् परिणाम होइत छल से सोचियो कऽ रोंआ ठाढ़ भय जाइत अछि।
एकटा विदेशी पर्यटक जखन अपन देश घुमैत रहथि तऽ संयोगसँ श्मसान घाटपर एकटा मुर्दाकेँ लऽ जाइत देखलथि। मुर्दा संगे ओकर पत्नी चिकरैत-भोकरैत श्मसान धरि संगे गेल। लोक सभ तमासा देखैत रहल आर वो पतिक लाशक संगे जारनिसँ लादि देल गेल। जोर-जोरसँ ढोल बजा-बजा कीर्तन करय लागल जाहिमे ओहि जीवित महिलाक करूण क्रंदन दबि कऽ गुम रहि गेलैक आ थोड़बेकालमे ओहो पतिक लाशक संगे छाउर भय गेल। (ई सैंकड़ो साल पूर्वक थिक एवम् एकर वर्णन Beyond the seas–माइकल एच. फीसर द्वारा सम्पादित–पुस्तकमे अछि) एहि तरहक घटना ओहि समयमे आम बात छल। स्त्रीगण सभ अपन नियति बुझि एकरा स्वीकार करैत छलीह। प्रसिद्ध समाज सुधारक राजाराम मोहन रायक एहिपर ध्यान गेल आ वो ब्रिटिश सरकारसँ गोहार कय एहि सामाजिक कुरुतिकेँ बन्द करौलाह।
समाजमे विधवाक स्थिति बेटीक स्थितिसँ जुड़ल अछि। जँ बेटी पढ़तै, लिखतै, बेटा जकाँ ओकरो अवसर भेटतै तऽ ओहो ककरोसँ पाछा नहि रहत। आइ-काल्हि एहिमे किछु परिवर्तन भेल अछि। लोक बेटीकेँ स्कूल-कालेज पठा रहल अछि। डाक्टर, इन्जिनीयर, अफसर सभ किछु बेटीओ बनि रहल अछि। कानूनमे परिबर्तन भेल अछि। पैत्रिक सम्पत्तिमे बेटा ओ बेटीक हक बरोबरि भय गेल अछि। घरेलू हिंसा कानूनक तहक कोनो महिलाकेँ शारीरिक, मानसिक यातना नहि देल जाय सकैत अछि। दहेज लेब देब गैर कानूनी भय गेल अछि। प्रश्न ई उठैत अछि जे एतेक रास कानूनसँ लैस भारतीय महिला की सभ तरहेँ अधिकार सम्पन्न, सुरक्षित ओ प्रतिष्ठिापूर्ण जीवन-यापन करबाक स्थितिमे आबि गेल छैथ? ई सोचिये कऽ कलम ठाढ़ भय जाइत अछि।
समाजमे बेटीक स्थितिमे सुधारसँ मूलत: शहरी क्षेत्रटाक सीमित अछि। गाम-घरक हालक मोटा-मोटी ओहने अछि। अपना ओहिठाम शिक्षाक स्तर तेहन गड़बड़ायल अछि जे जँ क्यो स्कूल-कालेज जाइतो छथि, किंवा डिग्रीओ हासिल कऽ लैत छथि तैयो हुनका कोनो रोजगार भेटि सकत नहि से संदेहास्पद। जँ आर्थिक निर्भरता बनल रहत, सम्पत्तिक अधिकार मात्र कानूनक किताबे तक सीमित रहि गेल तऽ बेटी कोना बढ़त?
जाहि समाजमे बेटीकेँ शिक्षाक समान अवसर भेटल, पैत्रिक सम्पत्तिमे अधिकार भेटल ओहिठामक महिला निश्चित रूपसँ सभ तरहें आगा भऽ गेलीह। एहिमे केरल राज्यक चर्चा कयल जा सकैत अछि। पुरना समयमे (आ किछु हद तक अखनहुँ) विधवा होइते जेना ओकरापर विपत्तिक पहाड़ टुटि जाइत छल। तत्कालीन समाजक समस्त मान्यता, बिध, व्यवहार ओकरा अपमानिते नहि करैत छल, अपितु अशुभ बुझैत छल। केस कटा लिय, नीक नीकुत खाउ नहि, साधारण कपड़ा पहिरू, उपास-पर-उपास करैत रहू। तेतबे नहि, कोनो शुभकाजमे आगा नहि रहू। आखिर ओकर की दोष रहैक जकर दण्ड ओकरा समाज दैत छलैक?
लगैत अछि, समाजक पुरोधा सभ असुरक्षा भावसँ ततेक ग्रस्त रहथि जे हुनका आगा-पाछा किछु आओर सोचेबे नहि करन्हि। कतेको ठाम तऽ नवलिग बिधवा भय जाइत छलि आ आजीवन धोर कष्ट एवम् विपत्तिमे जीवन-यापन करैत छलीह। गरीबी, सामाजिक प्रताड़नासँ तंग भय कतेको बिधवा गाम-घर छोड़ि वृन्दावन किंवा आन-आन तीर्थ शरण धय लैत छलीह। अखनो हजारोक संख्यामे वृन्दावनमे बिधवा सभ पड़ल छथि। भारतक उच्चतम न्यायालय हुनका सभक स्थितिपर विचार केने छल। सुलभ इन्टरनेशनल द्वारा हुनका सभ लेल किछु कल्याणकारी योजना सभ सुनबामे आयल छल। मुदा ई सभ ऊँटक मुँहमे जीरक फोरन थिक। जरूरी तऽ ई अछि जे समस्याक जड़िमे जाय ओकरा समूल नष्ट कयल जाय। आखिर पुरुषबिधुर भेलापर विवाह करैत छथि की नहि? तहिना महिलोकेँ ई अधिकार समाज स्वीकृत हेबाक चाही।
यद्यपि यत्र, तत्र सर्वत्र महिला सशक्तीकरणक चर्च होइत रहैत अछि, तथापि व्यवहारिकतामे संकट अछिए। जँ दुर्भाग्यवस क्यो बिधवा भय जाइत छथि तऽ अखनो हुनका नाना प्रकारक यातना सामाजिक प्रताड़नासँ गुजरय पड़ैछ। अस्तु ई विचारणीय थिक जे बिधवा लोकनिक स्थितिमे गुणात्मक सुधार हेतु हुनकर पुनर्विवाहक व्यवस्था हो। एहिमे सभसँ बाधक विवाहसँ जुड़ल खर्चा एवम् जातीय स्वाभिमान अछि। मुदा ई विचारणीय प्रश्न थिक जे समाजक कोनो व्यवस्था जँ एक विदो्रष जीवनकेँ कष्टमय केने रहैत अछि तऽ ओकरामे संशोधन किएक नहि हेबाक चाही?
ओना, कतेको जातिमे बिधवा विवाह पहिनहिसँ चलनमे अछि। कतेको महिला एहिसँ एकटा नूतन जीवन जीबाक अवसर प्राप्त करैत छथि। मुदा किछु जाति विशेषमे अखनो एकरा पारिवारिक प्रतिष्ठासँ जोड़ि कय देखल जाइत अछि। आखिर, ओ प्रतिष्ठाक जे गति होइत अछि, ताहिपर चर्चाक आवश्यकता नहि अछि। एहन बिधवा जकरा सन्तानो नहि छैक, एकरा व्यर्थ निष्ठाक नामपर लगातार कष्ट सहैत रहय, जीवनक समस्त सुख, सम्पदासँ वंचित रहय से कहाँ तक जायज अछि?
कतेको समाजमे ई व्यवस्था अछि जे बिधवाकेँ ओही परिवारक अविवाहित भाए किंवा समव्यस्क सम्बन्धीसँ विवाह कय देल जाइत अछि। निश्चित रूपसँ वो सभ बेसी व्यवहारिक एवम् वुधिआर लोक छथि। मुदा जँ सेहो सम्भव नहि होइक तखन तऽ परिवारक वयस्क सदस्यकेँ सव्यं आगा आबि ओहि महिलाक जीवनमे पुन: स्थापित करबामे सहयोग करथि आ सुयोग्य, सही व्यक्तिसँ विवाह करबामे सहयोग करथि।
जँ बिधवाकेँ सन्तान छैक तखन पुनर्विवाहसँ दिक्कति भय सकैत छैक मुदा एहनो परिस्थितिमे ओहि बच्चा सभक संगे बिधवाकेँ स्वीकार करब सर्वोत्तम समाधान भय सकैत अछि। हम एकबेर यूरोप गेल रही तऽ हमर सभक ड्राइभर अपन परिवारक चर्चा करैत कहय लगलाह जे हुनकर स्त्रीक ई दोसर विवाह छन्हि। पहिल विवाहसँ दूटा सन्तान छन्हि। हुनकासँ विवादक बाद एकटा सन्तान छन्हि। एवम् प्रकारेण वो तीनटा सन्तानक पिता छथि आ सभक भरण-पोषण सहर्ष एवम् समान्य रूपसँ करैत छथि। विदेशमे ई आम बात अछि। ओहिठाम विवाह विच्छेद जहिना होइत अछि तहिना पुनर्विवाह सेहो भय जाइत अछि। फेर अधिकांश महिला पुरुष ओहि स्थिति हेतु तैयारो एहि मानेमे रहैत छथि जे आर्थिक निर्भरता सामान्यत: नहि रहैत अछि। ईहो बुझय जोगर गप्प अछि जे ओकर सभक सामाजक मूल्य अछि जे ओकर सभक समाजक एवम् पारिवारिक संरचना अलग अछि।
अपन भारतीय मूल्यक रक्षा करैत एवम् परिवारक संरचनाकेँ कोनो तरहें बिना दूबर केने विशेष परिस्थितिमे सामाजिक सामंजस्यक व्यबस्था जरूरी अछि जाहिसँ संयोगवश जँ क्यो बिधवा भय जाइत अछि तऽ हुनका तरह तरहक कष्टसँ बचाऔल जा सकय आ हुनक भावी जीवनकेँ सुखद कयल जा सकय।
ओना अपने देशक कतेको राज्यमे बिधवा विवाह आम बात भय गेल अछि। अपनो समाजमे किछु जाति विशेषमे एकरा लोक अखनो ढो रहल अछि जखन कि कतेको जातिमे पहिनहुँसँ ई व्यबस्था रहल अछि। अस्तु एहि कुप्रथाक कोनो मजगूत धार्मिक पक्ष नहि लगैत अछि। ई एकटा जाति विशेषक किंवा वर्ग विशेषक अहंसँ पोषित सामाजिक अभिशाप थिक जकर सुधारपर सभक ध्यान जा रहल अछि, मुदा व्यबहारमे अखनो स्वीकार्य नहि अछि। एहन नहि अछि जे बिधवा विवाह होइते नहि अछि, गाहे-वगाहे उच्च वर्गीय मैथिलोमे ई भय जाइत अछि मुदा अखनो ई एकटा स्वभाविक, सर्वमान्य चलनक रूप नहि लेने अछि, जाहि कारणें कतेको कम व्यसक कन्या जीवनक समस्त सुख, सुबिधासँ वंचित रहि दुखमय जीवन बीतेबाक हेतु विवस छथि।
किछु एहन घटना सभ देखयमे आयल जतय परिस्थितिवश पतिक देहान्त भय गेलाक बाद हुनके परिवारक लोक विवाहक व्यबस्था केलाह आ आइ वो एकटा सुखी परिवारिक जीवन जीबि रहल छथि। पूर्व पतिसँ जे सन्तान छलैक ओकरो नीकसँ पालन-पोषण भय रहल अछि। नव विवाहमे सेहो सन्तान भेलैक। हमर कहबाक तात्पर्य अछि जे सभ किछुकेँ हठाते धर्म-कर्मसँ जोड़ि कय मनुक्खक जीबन नर्क कऽ देब कतहुँसँ उचित नहि अछि।
गाम-गाममे एहन दृश्य देखयमे अबैत रहल अछि जे अपने लोक बिधवाक शोषण करैत छथि। कतेकठाम तऽ ओकर हत्या तक भऽ गेल। ओकर सम्पत्ति अपने लोक लूटि लेलक वा ठगि लेलक आ जखन ओकरा प्रयोजन भेलैक तऽ सभ कात भऽ गेल। तथाकथित मर्यादाक उल्लंघन जखन आम बात भऽ गेल हो, ताहि मर्यादाकेँ व्यर्थ होइत रहब सर्वथा अनुचित।
पारिवारिक जीवन हेतु, भारतीय मूल्यक रक्षा हेतु, वैवाहिक जीवनक महत्वकेँ कमतर नहि आँकल जाय सकैत अछि। परन्तु ओकर आधार मजगूत बनल रहैक ताहि हेतु सोचमे परिवर्तन जरूरी अछि। पूरा दुनियाँ बदलि रहल अछि। इन्टरनेट, मोबाइल, टेलीवीजन, फूसबुक, ह्वाट्सअप सौंसे दुनियाँकेँ एक आँगन (Global Village) मे परिवर्तित कय देलक अछि। एहि परिवर्तनसँ क्यो बाँचल नहि रहि सकैत अछि। गाम-गाम वैह टेलीवीजन, वैह गीत नाद, वैह सीनेमा चलैत अछि। स्वाभाविक अछि जे गामोक धिया-पुतामे आधुनिकताक मानसिकता उत्पन्न होइक। एकरा एकदमसँ छोड़लो नहि जा सकैत अछि। अस्तु आधुनिकताक बिहाड़िमे सभटा उड़िया जाय ओहिसँ पूर्वे हमरा लोकनि स्वत: स्वभाविक रूपसँ परिस्थितिजन्य कारणसँ बिधवा भेल महिलाकेँ पुनर्वास हेतु ओकर सम्मानपूर्ण जीवन-यापन हेतु सोचबाक चाही।
समाज जे गतिशील होइत अछि, जे बदलैत परिवेशसँ सामंजस्य स्थापित करबाक हेतु प्रयत्नशील रहैत अछि, सैह टिकैत अछि। ओकरे विकास होइत अछि। जँ से नहि भेल तऽ अपने बनाओल नियम, कानून वो मर्यादाक बोझसँ स्वत: चरमरा जाइत अछि। तँए जरूरी अछि जे समयक संग तादाम्य स्थापित कय हम सभ नूतन विचारकेँ सहर्ष स्वीकार करी ओ प्रगतिक पथपर आगा बढ़ी।
◌
आगाँ के देखलक अछि?
जखन मनुक्खक जन्म होइत अछि तखन ओकरा संग ‘साँस’ रहैत अछि परन्तु कोनो ‘नाम’ नहि, मुदा जखन ओकर मृत्यु होइ छै तखन ओकरा संग ‘नाम’ रहैत अछि परन्तु ‘साँस’ नहि। ‘साँस’ आ ‘नाम’क बीचक एहि यात्राक नाम ‘जीवन’ थिक। आब सबाल अछि जे एहि जिनगीकेँ अहाँ केना जीबै छी, एकर की उपयोग करै छी...।
कतेको गोटे स्वनिर्मित अभावमे जीबैत रहै छथि आ ताजन्म ओकर प्राप्ति हेतु सफल, असफल चेष्टा करैत रहै छथि। कतेको गोटे ककरो चेला भऽ जाइ छथि, ककरो समर्थक किंवा अनुरागी भऽ जाइ छथि, आ आँखि मुनिकऽ पाछाँ-पाछाँ चलैत रहै छथि। जाबे होश होइ छै ताबे बहुत देर भए गेल रहैत अछि ।
समस्त जीव-जन्तुकेँ प्रकृतिक वरदान स्वरूप जीवन भेटैत अछि। छोट वा पैघ जिनगी जकर जे छै से जीवैत अछि आ चलि जाइत अछि। एकटा मनुक्खे अछि जे नाना प्रकारक फसादमे पड़ि जीवनक आनन्दसँ कएक बेर वञ्चित रहि जाइत अछि।
जीवनक प्रादुर्भाव एवम् ओकर विकास यात्रा एकटा आश्चर्यजनक प्रक्रिया अछि। छोटसँ छोट मच्छर सँ लऽ कऽ हाथी-मगरमच्छ सन-सन विशालकाय जीव सब एहि निर्माण एवम् विकासक प्रक्रियामे सहयोगी अछि। नान्हिटा चुट्टीकेँ देखियौ- अनवरत चलैत रहैत अछि। ओकर रस्तामे व्यवधान करबै तऽ, रस्ता बदलि लेत मुदा ठाढ़ नहि होएत। पंक्ति वद्ध हजारक हजार चुट्टी चलिते जाइत अछि। कतए जा रहल अछि? प्राय: जीवनक खोजमे निरन्तर प्रयत्नशील रहैत अछि। प्रकृतिमे स्वत: स्वभाविक रूपसँ जीव मात्रक जीवन रक्षा एवम् आवश्यकता पूर्तिक वैज्ञानिक व्यवस्था अछि। जाहि जीवकेँ जेहेन आवश्यकता अछि, ताहि प्रकारक शरीरक रचना भेल अछि। ककरो पैघ दाँत अछि तऽ ककरो पैघ सूढ़। ककरो शरीरपर काँट सन-सन रौंआँ लागल रहैत अछि। प्रकृति माता अपन समस्त सन्तानक जीवन-रक्षाक गजब व्यवस्था केने छथि।
एहि संसारमे निरन्तर किछु-किछु घटित होइत रहैत अछि। सामान्यत: हमरा लोकनि निरपेक्ष रहैत छी। जे होइ छै से होइ छइ। बात तखन बदलि जाइत अछि, जखन ओहि घटनाक सम्बन्ध अपनासँ होइत अछि।
नाना प्रकारक जीव-जन्तु जन्मैत अछि, मरैत अछि, मुदा हमरा लेल धन- सन। मुदा जौं परिवारमे खास कऽ अपन लोककेँ सन्तानक जन्म होइछ तऽ लोक उत्साहित भऽ जाइत अछि। आनन्द मनबए लगैत अछि। नाच-गान करैत अछि। वैह हाल मृत्युक संगे होइत अछि। दिन-राति लोक मरैत अछि। कोनो चर्चा नहि होइत अछि। जे मरलै से मरलै, हम थोड़े मरब। सबकेँ मरितो देखि लोककेँ अपन मृत्युक अन्दाज नहि भऽ पबैत छइ। ताहि मानसिकताक कारण जँ निकटक व्यक्तिक मृत्यु भऽ जाइत अछि तऽ लोक हतप्रभ भऽ जाइत अछि। लोक भगवानकेँ दोष देबए लगैत अछि।
एकबेर हम डॉ. सुभद्र झाजीक संगे इलाहावाद पएरे कतौ जाइत रही। रस्तामे पुछलियनि-
“अहाँक हिसाबे भगवान छथि कि नहि?”
ओ कहला-
“हमरा हिसाबे तऽ भगवान नहि छथि आ जौं छथि तऽ बड़ बइमान छथि।”
पुछलियनि-
“से किएक?”
ओ आगू कहला-
“पेटमे जे बच्चा मरि जाइत अछि, तकर कोन दोष? आ जँ दोष रहिते छै तऽ ओकर जन्म होबए दितथिन आ तखन ओ अपन कर्मक फल भोगैत। पेटेमे मरि जेबाक की औचित्य?”
मुदा मृत्यु तऽ होइते रहै छइ। ओहिपर ककरो बस नहि रहल ।
लोक कतए-सँ आएल, कतए जाएत? ई शाश्वत प्रश्न अछि। लोक नित्य-प्रति उठैत अछि, एहि उमीदमे जे ओ अहिना रहत, मुदा सत्य तऽ यएह अछि जे साँझ धरि जीवनक एक दिन कम भऽ गेल रहैत अछि।
मृत्यु एक दुखद प्रसंग अछि। निकट सम्बन्धीसँ समाजिक, परिबारिक सम्पर्कक एकाएक पूर्ण विराम लागि जाइत अछि। कएक बेर मृत्युक भयसँ चिन्ता, अवषाद वा निराशाक भाव पसरि जाइत अछि। किछु लोककेँ मृत्युक बाद पूर्व कर्मक अनुसार स्वर्ग वा नर्क जेबाक चिन्ता सेहो ग्रसित केने रहैत अछि।
मृत्युक कारण अनेको भऽ सकैत अछि। दुर्घटना, विमारी, हत्या, आत्महत्या आ से सब नहि तऽ वृद्धावस्था। उम्रक संग-संग जीवन रक्षक तत्व सब घटि जाइत अछि। विमारीसँ प्रतिरोधक क्षमता क्षीण भऽ जाइत अछि। शरीरक अंग प्रत्यंग क्रमश: काज केनाइ छोड़ि दैत अछि, जकर परिणति मृत्युमे भऽ जाइत अछि।
कहबी छै जे ‘टिटही टेकल पर्वत।’ चिड़ै अपन टाँग उन्टा आकाश दिशि कऽ कऽ सुतैत अछि, जे जँ आकाश खसत तऽ ओ रोकि लेत। यएह हाल मनुक्खक अछि। सौंसे जिनगी अपसियाँत रहैत अछि जे ओकरा बिना दुनियाँक काज नहि चलत ओ रहत तखने कोनो काज होएत अन्यथा दुनियाँ ठामहि धँसि जाएत। मुदा जीवनक सत्य किछु आर अछि।
ककरो लेल ई दुनियाँ ठाढ़ नहि रहैत अछि। जखन जवाहर लाल नेहरू प्रधान मंत्री छलाह तऽ लोकमे चर्चा होइक जे नेहरूजीक बाद देश केना चलत? मुदा ई चिन्ता व्यर्थ साबित भेल। देश चलि रहल अछि।
लोक अबैत अछि, जाइत अछि, परन्तु संसारक चक्र निरन्तर गतिमान रहैत अछि। समय ककरो प्रतीक्षा नहि करैत अछि। भोर, साँझ, इजोरिया, अन्हरिया अनवरत होइत रहैत अछि। जीवन-यात्राक अन्त तऽ भेनाइए अछि। कतेक बेर लोक स्वयं थाकि जाइ छथि, ओ विश्रामक निरन्तरता हेतु स्वत: मृत्युकेँ आलिंगन कए लैत छथि। उदाहरण स्वरूप आ. विनोव भावे अनशन कए प्राणक त्याग कए देलनि
स्वामी विवेकानन्द, आदि शंकराचार्य सन-सन महान अध्यात्मिक व्यक्ति सब कमे बयसमे चलि जाइत रहलाह। महात्मा गाँधी सन त्यागी ओ निष्ठावान व्यक्तिक हत्या कऽ देल गेल। तीन-तीन गोली लगलाक बाबजूद ओ ‘राम-राम’ कहैत प्राणक त्याग केलनि। अस्तु मृत्यु कखन, ककरा केना होएत एवम् कोन परिस्थितिमे होएत तकर कोनो ठेकान नहि अछि मुदा ई बात पक्का अछि जे मृत्यु होएत, जखन हो, जेना हो, जतए हो। गीतामे तऽ कहल गेल अछि जे मृत्युक समय ओ स्थान पूर्व निर्धारित अछि।
विज्ञान एवम् तकनीकीक विकाससँ जीवन एवम् मृत्यु सेहो प्रभावित भेल अछि। पहिने मामूली विमारीसँ लोक मरि जाइत छल। सुलबाई, मलेरियाक कोनो इलाज नहि छल। हैजा, तपेदिक सन संक्रामक विमारीसँ गामक-गाम सुडाह भऽ जाइत छल। क्रमश: तरह-तरह केर दबाइक अविष्कार भेल। लोकक आयुमे इजाफा भेल। लेकिन नव-नव आर कतेको घातक विमारी सब बाहर भऽ गेल, जकर तोड़ विज्ञानक पास नहि अछि।
अस्पतालक सुविधा एवम् चिकित्साक बेहतर उपलब्धिसँ लोक कएबेर स्वस्थ भऽ दीर्घ जीवनकेँ प्राप्त केलक मुदा कतेको मामलामे विमार व्यक्ति अस्पतालेमे घिसियौर कटैत रहै छथि। अत्यन्त बेमार व्यक्तिकेँ इच्छा मृत्युक मांगक चर्चा होइत रहैत अछि। कहक मतलब जे विज्ञानक पराकाष्ठा मृत्युक पुरुषार्थकेँ कम नहि कऽ सकल।
समयक चपेट तेहन निरन्तर ओ प्रवल अछि जे एकर परिणामक कल्पनो नहि कएल जा सकैत अछि। जहिना परमाणु बमसँ विध्वंस होइत, आ गामक-गाम लुप्त भऽ जाइत, तहिना समयक अचूक आघात/प्रतिघात कोनो बमसँ कम नहि अछि। सौंसे गामसँ घरे-धरे लोक बिला गेल। गनि कऽ देखल जाए तऽ साइदे क्यो पुरान लोक भेटता, कतए गेलाह सब गोटे? मुदा परमाणु बमक विध्वंस मात्र अनिष्टकारी होइत अछि, बाल-बच्चा, वृद्धमे कोनो विभेद नहि कऽ पबैत अछि। विनाशक बाद दूर दूर धरि श्रृजनक सम्भावना नहि रहि जाइत अछि।
प्रकृति प्रदत्त विनाशक संगे श्रृजन भाए-बहिन जकाँ संगे चलैत अछि। जँ एकटा पात झड़ैत अछि तऽ दसटा हरियर कंचन पल्लवसँ गाछ समृद्ध भऽ जाइत अछि। लोक बीतल बातकेँ बिसरि आगाँक तैयारीमे लागि जाइत अछि।
अद्वैतवादीक अनुसार आस्तित्व केवल अनन्तक अछि, शेष सब माया थिक। कोनो जड़ वस्तुक यथार्थ व्रह्म छथि, एवम् प्रकारेण जीवन रहए नहि रहए, ओकर आस्तित्वपर अन्तर नहि होइत अछि।
समं पश्यन् सर्वत्र समवस्थितमीश्वरम्।
न हिनस्त्यात्मनात्यानं ततो याति परांगतिम्।।
(गीता १३/१८)
जे सर्वत्र ईश्वरकेँ सब भावसँ सर्वत्र अवस्थित देखि ओ आत्मा द्वारा आत्माक हिंसा नहि करै छथि, से मुक्त भऽ जाइ छथि।
कहक माने जे मोनेक ऊपर सब बात निर्भर करैत अछि। घटनासँ बेसी ओहिपर हमर दृष्टिकोणसँ ओकर महत्व कम बेसी भऽ जाइत अछि। जीवनमे जहिना तरह-तरहक घटना घटित होइत रहैत अछि, तहिना जन्म ओ मृत्यु सेहो होइते रहैत अछि। समस्या घटनासँ नहि अपितु घटना विशेषक लगावसँ होइत अछि।
“इहैब तैर्जित सर्गो येषां साम्ये स्थितं मन:
निर्दोष हि समं ब्रह्म तस्मात् ब्रह्मणि ते स्थित:”
गीता ५/१९
जिनकर मन साम्यभावमे अवस्थित अछि, ओ एहि ठाम जीवन मृत्युक संसार चक्रकेँ जीत लेलाह अछि, चूँकि ब्रह्म निर्दोष ओ सर्वत्र सम छथि, अस्तु ओ ब्रह्ममे अवस्थित छथि। कहक माने जे मोनमे नीक भाव होइ तऽ मनुक्खे जीवन-मरणक प्रभावसँ हटि ब्रह्मलीन भऽ जाइत अछि। जीवनमे प्रतिपल परिवर्तन होइत रहैत अछि। लोकक सोच समयक संगे बदलैत रहैत अछि। जाहि बातकेँ लोक बच्चाक समयमे नीक कहैत अछि, मुदा पैघ भऽ ओही बातपर ओकर विचार बदलि जाइत अछि।
वृद्धकेँ युवावस्थाक गप्प-सप्प सोचि हँसी लागि जाइत छइ। कहक माने जे मनुक्खक निरन्तर बदलिते रहैत अछि। जँ कोनो उपायसँ मृत्युपर बस चलितै तऽ कोनो बड़का आदमी नहि मरैत। धन्ना सेठ सब अमर बुटी खा-खा कऽ अमर भऽ जाइत आ गरीब, गुरबा सब नहि जीबैत। मुदा मृत्यु एकटा एहन प्रश्न चिन्ह अछि जकर जवाब ककरो लग नहि अछि। राजा, रंक ,फकीर सब हतप्रभ भऽ एकरा स्वीकार करैत अछि, कोनो विकल्पो नहि छइ।
हम सब बच्चामे सुनि -पुरान घर खसे, नव घर उठे। ई फकरा जीवन-मरणक चक्रपर पूर्णत: लागू होइत अछि। जहिना बुढ़-पुरान लोक सब चलि जाइ छथि, ओहिना किंवा ओहूसँ बेसी तेजीसँ नव जीवनक सृजन होइत अछि। जहिना पतझड़क बाद नव पल्लवसँ गाछ वृक्ष हरियर भऽ जाइत अछि, ओहिना गाम-घर नवजात शिशुक जन्मसँ हरल-भरल रहैत अछि।
हानि-लाभ, जीवन-मरण, यश-अपयश विधि हाथ। जे हेबाक छैक से होइत अछि। एहिपर माथा-पच्ची व्यर्थ। क्यो जीविते सुसम्पन्न परिवारक अंग भऽ जाइत अछि, तऽ क्यो रस्ता कातमे जन्मेसँ समय बितबै लेल मजबूर भऽ जाइत अछि। रामकृष्ण परमहंश सन महात्मा कैंसरसँ पीड़ित भऽ असाध्य कष्ट भोगलथि। महात्मा गाँधी सन शान्तिक समर्थक हिंसाक शिकार भऽ गेलाह आ हत्याराक गोलीसँ हुनक मृत्यु भेल।
ई सब देखि-सुनि मानए पड़त जे एक्के जन्मक नहि अपितु अनेकानेक जन्मक कर्मफल मनुक्खे पछोर केने रहैत अछि। कतेक मनुक्ख साधारण प्रयास करितहि लक्ष्य प्राप्त कए लइ छथि तऽ क्यो जीवन भरि कष्टमे रहि कऽ दुनियासँ चलि जाइ छथि। ई सब केना आ किएक होइत अछि, तकर सटीक उत्तर देब कठिन अछि। मुदा भाग्यक कोनो जवाब नहि ।
भाग्यं फलति सर्वत्र, न विद्या न च पौरुष:।
पछिला-अगिला जन्म क्यो देखलक नहि, मात्र अनुमाने लगाओल जा सकैत अछि मुदा वर्तमान जीवनमे जे किछु देखि-सुनि रहल छी से आश्चर्यसँ भरल अछि।
जन्मसँ प्रारम्भ आ मृत्युसँ अन्त होइत एहि जीवन-यात्राक पुनरावृति होएत, नहि होएत...। ताहि पर तरह-तरहक मत अछि। मुदा ई तय अछि जे एहि जीवनमे बहुत किछु देखबा-सुनबामे अबैत अछि, जाहिसँ वर्तमान जीवनकेँ सुखी ओ शान्त कएल जा सकैत अछि। अशान्तस्य कुतो सुखम्!
अस्तु हमर पूर्वज लोकनि शान्तिक हेतु प्रार्थना करैत रहलाह।
जे किछु एहि जीवनमे प्राप्त अछि, से अपना आपमे अद्भुत अछि, अद्वितीय अछि। आगाँ के देखलक अछि?
◌
रबीन्द्र नारायण मिश्र
२ टा लघु कथा
१
एकसरि
पण्डितजी बेश कर्मकाण्डी छलाह। भोरसँ साँझ धरि जतेक काज करितथि सभमे भबानकेँ स्मरण अवश्य करितथि। मंत्रोच्चार करैत उठितथि आ मंत्रेच्चारेक संग सुतितथि। बेश त्रिपुण्ड आ ताहिपर लाल ठोप हुनक ललाटकेँ शुशोभित केने रहैत छल। ताहिपर सँ हरदम मुँहमे पान कचरैत, लाल-लाल पानक पीक फेकैत ओ साक्षात् कालीक अवतार लगैत छलाह। कारी चामपर ललका वस्त्र धारण कय जखन वो भवतीक बन्दना करय पहुँचैत छलाह तँ वातावरणमे एकटा अपूर्व सनसनी पसरि जाइत छल।
पण्डितजीक उम्र करीब ४५ बर्ष होयतन्हि। दूआ बेटी आ एक बेटा छलन्हि। घरवालीक स्वर्गवास आइसँ दस साल पहिने भय गेल छलन्हि। पण्डितजीक दुनू बेटा वेश सुन्नरि आ लुड़िगर छलन्हि। मुदा हुनका पासमे टाकाक अभाव छलन्हि तँ कतहु कन्यादान पटैत नहि छलन्हि। बेटा भिन्न भय गेल छलखिन्ह आ पण्डितजी अपन दुनू बेटीक संग एकठाम छलाह।
पण्डितजीक घरक आस-पासमे बेश सम्पन्न परिवार सभ छलैक। पण्डितजीक गुजरो हुनके सभहक माध्यमसँ होइत छलन्हि। बेटा अपन घरवालीक संग दरिभंगामे रहैत छलखिन्ह। ओहिठाम डिस्ट्रीक्ट बोर्डमे कैसियरक काज करैत छलाह। मुदा पण्डितजीकेँ किछु मदति नहि करैत छलखिन्ह। वो अखनो पण्डिताइक बले जीवैत छलाह। दुनू बेटी समर्थ छलखिन्ह। गामेक हाइ स्कूलसँ मैट्रिक धरि सभकेँ पढ़ौलखिन्ह। आगा पढेबाक सामर्थ्य नहि रहन्हि। वियाहक लेल घटपटायल छलाह मुदा कतहु टाका नहि भेटैत छलन्हि। बिना टकाक कोनो लड़का वियाह करय हेतु तैयार नहि छलन्हि। यैह सभ चिन्तामे वो चिन्तित रहैत छलाह।
ओना पण्डितजीक सम्बन्ध पूरा गाममे सँ मधुर छलन्हि। मुदा दू-तीन परिवारक लोक हुनका बेशी आदर करैत छलखिन्ह। हीरा बाबूक ओतय तँ भोर-साँझ दू घन्टा जरूर बैसार होइत छलन्हि। मुदा पण्डितजी ककरो कहियो अपना हेतु किछु कहलखिन्ह नहि। हीरा बाबूकेँ चारिटा बेटा छलखिन्ह। दूटा तँ बाहर रहैत छलखिन्ह मुदा छोटका दुनू पालिमे मैट्रिक पास केने छलखिन्ह आ बससँ रोज मधुबनी जाइत छलैन्ह किलास करय। सरोज ओ मीरा सेहो ओकरे सभहक संगे मैट्रिक पास केने छल। एक दिन सौंसे गाम सुतल आ सुति कऽ उठल तँ गुम्मे रहि गेल। सरोज चुपचाप घरसँ निपत्ता भय गेल छलैक। घरे-घर तका-हेरी भेलैक मुदा कोनो पता नहि। आन्हर हीराबाबूक दोसर बेटा सेहो काल्हियेसँ गायबछलैक। सौंसे गाममे कनाफुसी होमय लगलैक। पण्डितजी गरीब जरूर छलाहमुदा हुनका अपन प्रतिष्ठाक पूरा ख्याल छलन्हि। ओ अहि गम्भीर चोटकेँ नहि सहि सकलाह आ रातिमे सुतलाह से सुतले रहि गेलाह। मीरा एकसर भय गेलीह। गुम्म, सुम्म आश्चर्यचकित ओ सोचि नहि पाबि रहल छलीह जे की करथि।
मीरा आब एकसरिछल। आगू-पाछू क्यो नहि। बापक मरला चारि दिन भय गेल छलै। भातिज आगि देने छलन्हि।
सौंसे गाममे सरोजक भगबाक समाचार बिजली जकाँ पसरि गेल रहैक। मीराक तँ बकारे नहि फुटैत छलैक। की करए। पाँचम दिन सभ दियाद-बादक बैसार भेलन्हि। तय भेल जे गाम लऽ कऽ श्राद्ध भय जाय। पैसा-कौरी हीराबाबू गछलखिन्ह। मीरासँ मात्र एतबा गछबा लेल गेलैक जे काज भेलाक बाद घर-घराड़ी जे पण्डितजीक एक मात्र सम्पत्ति छलन्हि जे हीराबाबूक नाम कय देल जयतन्हि। बैसार खतम भेल मीरा गुमसुम एकचारीदिस देखि रहल छल। पण्डितजीक श्राद्ध नीक जकाँ समपन्न भेल। हीराबाबू रजिष्टारकेँ गामेपर बजा अनलाह। लिखयी सम्पन्नभय गेल। हीराबाबू मीराकेँ कहलखिन्ह-
“मीरा, मास दू मास अही घरमे रह। तोरे घर छौक ने।”
मीरा चुपचाप सुनैत रहल जेना ठकबिदरो लागि गेल हो।
अपने गाममे, अपने घरमे मीरा बेघर भऽ गेल छल। गामक लोक ओकरा प्रति सहानुभूतितँ देखबैत छलैक मुदा महज फार्मेल्टी। धीरे-धीरे ओहो खतम। पन्द्रह दिन भय गेल छलैक घरक रजिष्ट्रीक। मीराकेँ आब ओहि घरमे एक पल बितायब असम्भव लगैत छलैक। एक दिन सैह सभ सोचि रहल छल कि लगलैक जेना दरबाजापर क्यो ठाढ़ होइक।
“हीराबाबू, अपने एतेक रातिमे..?”
हीराबाबू किछु बजबाक हिम्मति नहि कय पाबि रहला छलाह। मीराक तामस अतिपर पहुँच गेलैक। ओ चिचियैल-
“चोर! चोर!”
हीराबाबू भगलाह। अगल-बगलक लोकक ओहिठाम भीड़ एकट्ठा भय गेल छलैक। मीरा भोकासि पाड़ि कऽ कानि रहल छल। दाइ-माइ सभ दस रंगक गप-सप्प करैत पहुँचि गेल छलैक। जकरा जे मोन होइक से बजैक। मीरा चुपचाप सभ किछु सुनैत रहल। धीरे-धीरे भीड़ ओहिठामसँ हटैत गेलैक। राति गम्भीर भेल जाइत छलैक। सौंसे गामक लोक सुति रहल छलैक। मीरा चुपचाप गामसँ बाहर भऽ गेल। ओकराकिछु नहि बुझल छलैक जे वो कतय जा रहल अछि मुदा कोनो दोसर बिकल्पो नहि रहि गेल छलैक।
मीरा बड्ड पढ़लो नहि छल। शहरमे कहियो रहल नहि छल। मुदा तकर बादो ओकरा कोनो गम नहि छलैक। टीशनपर गाड़ी आबि गेल छलैक आ आर अधिक सोच-विचार करबाक अवसरो नहि छलैक। ओ तरदय टीकट कीनलक आ गाड़ीपर चढ़ि गेल। ट्रेनमे बेश भी छलैक। किछुकाल तँ वो ठाढ़े रहल मुदा ताबते ओकरा चिर-परिचित अमित सेहो ओकर सामनेक सीटपर बैसल भेटलैक। हीरा बाबूक ज्येष्ठ पुत्र अमित। मीराकेँ ट्रेनमे धक्कम-धुक्की करैत देखि ओ तुरन्त उठि गेलैक।
“मीरा तूँ कतय जा रहल छेँ?”
पुछलकै अमित। मीरा ओकरा देखि कय अवाक् रहि गेल। किछु बजबे नहि करैक। अमित ओकरा अपना सीटपर बैसा देलकै। अगिला टीशनपर किछु यात्री उतरलैक। अमित सेहो ओहिठाम उतरय चाहैत छल मुदा मीराकेँ एकसर छोड़ि देब ओकरा नीक नहि लागि रहल छलैक। ओ मीरासँ ओकर गन्तव्य पुछय चाहलकै। मुदा मीरा किछु बजबे नहि करैक। बड़ मुश्किलसँ मीरा ओकर कहब मानि ओतहि उतैर गेल। आखिर ओकर कोनो गन्तव्य नहि छलैक। गाड़ी सीटी दैत ओहिठामसँ आगा बढ़ि गेलैक।
ट्रेनपर सँ उतरि कय मीरा कानय लागल। अविरल अश्रुक प्रवाह देख अमितक मोन करूणासँ भरि गेलैक। ओ मोनहि मोन निश्चय केलक जे मीराकेँ ओकर घर आपस दिआ कऽ रहत चाहे ओकरा कतबो संघर्ष कियैक नहि करय पड़ैक। ओ बड़ मुश्किलसँ मीराकेँ चुप केलक आ अपना संगे गाम आपस नेने अयलैक।
ओहि दिन पूरा गामक बैसारी भेलैक। सभ हीराबाबूकेँ ‘छिया-छिया’ कहलकन्हि। ताबतमे अमिकत कतहुसँ आयल आ साफ-साफ घोषणा कय देलक जे वो मकान मीराक छैक ओओकरे रहतैक। सौंसे गौंवा प्रसन्न भय ओकर गुणगाण करय लागल। मुदा हीराबाबूकेँ जेना नअ मोन पानि पानि पड़ि गेलन्हि। बैसारीसँ लौटि ओ छटपटायल रहथि। साँझमे बाप-बेटामे बेश विवाद पसरि गेलन्हि। मुदा अमित हुनकर गप सुनबाक हेतु तैयार नहि छल आ एकबेर फेर साफ-साफ कहि देलकन्हि जे एहि अन्यायमे ओ हिनकर संग नहि देतन्हि। बाद-विवाद बढ़िते गेल। अन्ततोगत्वा हीराबाबू कम्बल, बिछाओन आदि सरिओलन्हि आ गामसँ विदा भय गेलाह। क्यो टोकलकन्हि नहि। अमित मोने-मोन सोचैत रहल- भने ई आफद टरि रहल छथि।
हीराबाबू तँ गमसँ चलि गेलाह मुदा मीराकेँ तैयो चैन नहि भेटलन्हि। सौंसे गाममे दुष्ट लोक सभ मीरा आ अमितक बारेमे नाना प्रकारक कुप्रचार करय लगलैक। रोज एकटा नव अफवाह गामक एक कोणसँ निकलैत आ दोसर कोण धरि पसरि जाइत। मीराकेँ ई सभ गप्प क्यो-ने-क्यो आबि कय कहि दैक। ओ बड़ संवेदनशील छल, भावुक छल, तँए एहन-एहन गप-सप्प सुनि कय कानय लगैत छल। एक दिन अहिना एसगरे अँगनामे कनैत रहय। अमित कतहुसँ आबि गेलै। ओकरा एना कनैत देखि बड़ तकलीफ भेलै अमितकेँ।
“मीरा नहि कान!”
जेना कि सभ बात ओकरा बुझले होइक।
“सुन! हमर बात मानि ले। हमरासँ बियाह कऽ ले। बाज सही, जकरा जे मोन होइक।”
मीरा आर जोरसँ कानय लगल। अमित ई सभ नहि देखि सकल आ चुप्पे ओतयसँ सरकि गेल।
तकर बाद अमित दोबारा घुरि कय नहि अयलैक ओकरा लग। पूरा गाममे हल्ला भय गेलैक जे अमित कतहु चल गेल। मीरा ओतेकटा गाममे फेर एकसर भय गेल छल। गाममे कोनो थाहपता नहि छलैक।
बच्चा सभकेँ ट्यूशन पढ़ा-पढ़ा कऽ गुजर करैत छल। मुदा अमितक एकदम गामसँ निपात भय गेलाक बाद ओ अत्यधिक दुखी छल। ककरोसँ किछु गप करबाक इच्छा नहि रहैक। एतबेमे ककरो गरजब सुनेलैक। हीराबाबूक पितियौत अगिया बेताल छलाह।
“कहाँ गेल पण्डितक बेटी...!” इत्यादि-इत्यादि।
मीराकेँ ई सभ गप नहि सहि भेलैक। मुदा ओ किछु बाजियो नहि सकल। असोरापर करोट भऽ गेल। चारूकातसँ लोक सभ दौड़लै। हल्ला भऽ गेलैक जे ‘मीराक हार्ट फेल कऽ गेलैक। एक बेर फेर ओ घराड़ी सुन्न भय गेलैक।’
◌
२
असगुन
गाम-घरमे कतेको प्रकारक असगुन सभ प्रसिद्ध अछि। जेना क्यो यात्रापर विदा हो आ नढ़िया रास्ता वायासँ दायाँ काटि दियै, किंवा क्यो विदा होइतकाल पाछासँ टोकि दियै। बुढ़बा बाबाकेँ एहि सभहक बेश विचार छलन्हि। जँ घरक क्यो विदा होइत आ कतहु क्यो छीक दैत तँ वो ‘चिरंजीवी भव:’ अवश्य कहितथि। तहिना आर-आर अपशकुन जँ होइतैक तँ ओकर विवारण कय लितथि।
ओहि दिन गाममे हाट लागल रहैक। तीमन-तरकारी सभटा हाटेपर सँ कीनल जाइत छलन्हि। ओहुना हाट दिनक ओ नियमसँ ओतय पहुँचैत छलाह।
रविक दिन छलैक। हाट जयबाक तैयारी ओ दुइए बजेसँ प्रारम्भ कय देने छलाह। जहाँ चारि डेग आगा बढ़ैत कि एक ने एकटा अपसगुन भय जान्हि। एवम् प्रकारेण चारि बाजि गेल। सूर्यास्त करीब छल। हारि कय वो बेंत घुमबैत विदा भेलाह।
कनिके आगा बढ़लाह कि मुनेसरा सामनेमे पड़ि गेलन्हि।
“प्रणाम पंडीतजी!” –बाजल मुनेसरा।
“नीके रह”- मुनेसराकेँ आर्शीवाद दैत पडितजी आगा बढ़लाह। मोने-मोन कहि नहि की की घुनघुना रहल छलाह। मुनेसराकेँ एकेटा आँखि छलैक। गाममे दाहाक दिन मारि भय गेल रहैक। बेस फनैत छल ओ। लाठी लेने फानि गेल छल। ताबतमे क्योओकरे निशाना बना कय एकटा सीसाक बोतल फेकलकै। ओकर सौंसे आँखि लहु-लुहाम भय गेल रहैक। ओही घटनाक बाद ओ असगुन भय छल। प्राय: सैह सभ सोचैत पंडितजी आगा बढ़लाह।
हाटपर बेश भीड़ छलैक। तीमन-तरकारीक भरमार छल। मुदा पंडितजीक आदति छलन्हि जे कोनो चीज ओ ठोकि-ठोकि कऽ करितथि। बीच बजारमे सजमनिक दाम मोलबति-मोलबति पहुँचलाह कि चारि गोटेमे एक दिससँ धुक्का मारैक आ चारि गोटे दोसर दिससँ। सामनेसँ दू-तीन गोटे हाँ-हॉं करैत पण्डितजीक रक्षा करय आबि गेलाह। धक्का-धुक्की खतम भेल तँ पण्डितजी आगा बढ़लाह। सजमनिक दाम मोलेलन्हि आ भाव पटि गेलापर जेबीसँ पैसा निकालय लगलाह कि अबाक रहि गेलाह। जेबी नदारद। पण्डितजी ठोह पारि कय कानय लगलाह। सौंसे ई खबरि बिजलौका जकाँ पसरि गेल। पण्डितजी माथा हाथ देने घर आपस अयलाह। तहियासँ वो असगुनक डरे छाँह कटने फिरथि।
पण्डितजीकेँ तीनटा कन्या छलन्हि। प्रथम कन्याक कन्यादान तय भय गेल छलन्हि। नीक कुल-शीलक लड़का रहैक। अगहनक पुर्णिमाक बियाह तय भेलन्हि। बरक हाथ उठयबाक हेतु विदा होइत छलाह कि कियो तराक दय छींकनने। छींक...छींक...छीक...। हुनकर माथामे ई छींक घूमय लगलन्हि। पण्डितजीक टांग एकाएक गतिहीन भय गेलन्हि। ओ आगा बढ़य हेतु एकदम तैयार नहि छलाह। सौंसे गामक लोक करमान लागि गेल छल। पण्डितजी गुम। किछु बजबे नहि करथि। तेहन शुभ मुहुर्त्त छल जे छींकक चर्चो करब असगुन लगन्हि। लोक सभकेँ किछु फुराइक नहि जे आखिर बात की भेल। अखने तँ पण्डितजी टप-टप बजैत छलाह..!
गाम भरिक लोक पण्डितजीकेँ घेरि लेलकन्हि।
“पण्डितजी की भेल?”
मुदा ओ तैयो गुम्म। अन्ततोगत्वा लोक हुनका उठा-पुठा कय डाक्टरक ओहिठाम लय गेल। ओतय डाक्टर हुनकरअवस्था देखि बेश सीरियस भय गेलाह आ कहलखिन्ह जे हुनका गम्भीर भावनात्मक अवधात भेलन्हि अछि। तात्कालिक उपचारक हेतु जहाँ वो सूई देबय लगलाह कि पण्डितजीकेँ नहि रहि भेलन्हि। ओ गरियबैत ओहिठामसँ गामपर भगलाह। ताबत भोरक चारि बाजि गेल छल। आ बरक ओहिठाम जयबाक कार्यक्रम रद्द भय गेल। ठीके असगुन भय गेलन्हि।
ताहि दिनसँ पण्डितजी असगुनसँ बड्ड डराथि। ओहि दिन हुनकर मझिली बेटीक तहिना आँखि बड़ फरकय लगलन्हि। पण्डितजी एकदम अपसियाँत भय गेलाह। अबश्य कोनो गड़बड़ी होमयजा रहल अछि।
ओ अपन अपन बेटीकेँ तुरन्त अपना लग बैसा लेलथि कि ताबतेमे एकटा गिरगिटहुनकर बायॉं हाथपर खसल। पण्डितजी ठामहि फानलाह। पैरमे खराम छलन्हि। दरबज्जा बेस ऊँच छलैक। दलानपर ठामहि चितंग भय गेलाह। बायाँ पैरक हड्डी टुटि गेल छलन्हि। सौंसे गाम! पण्डितजी बाप-बाप चिचिआय लगलाह। सभ गोटे हुनका लादि कय अस्पताल लय गेल। लाख कोशिशक बाबजूद ओ हड्डी नहि जुटल। पण्डितजी जन्म भरिक हेतु नाँगर भय गेलाह।
तहियासँ पण्डितजी रोज भोरे उठैत देरी भगवानकेँ गुहारि देथि-
“हे भगवान! असुगनसँ जान बचायब।”
मुदा भावी प्रवल होइत छैक। होइत वैह छैक जे हेबाक रहैत छैक।
एकादशीक दिन छलैक। महादेवक दर्शन करय जाइत छलाह। झलफल होइत छलैक। ताबतमे एकटा नढ़िया वामाकातसँआयल आसामने बाटे दायाँकात जुजरि गेल। पण्डितजी ठामहि खसलाह।
“हे महादेव! आब अहीं प्राणक रखा करू।”
कहैत-कहैत पण्डितजी वेहोश जकाँ भय गेलाह। तारा सभ एकाएकी हुनकर ई दुर्दशा देखबाक हेतु अपस्याँत छल। बो बेचारे एकहुँ डेग घुसकय हेतु तैयाक नहि छलाह। आ ने घुसकबाक हुनकामे तागति रहि गेल छलन्हि।
पण्डितजीकेँ फेर कहि नहि कहाँसँ हिम्मत अयलन्हि। ओ चोटे पाछा घुमलाह। तैबीच एकबेर फेर वैह नढ़िया वायाँसँ दहिना भेल। पण्डितजी ओहि नढ़ियाकेँ गरियबैत, नाँगर टाँगे दौड़ैत, खसैत-पड़ैत घर दिस बढ़य लगलाह। बीच-बीचमे ओहि नढ़ियाकेँ कहैत-
“ई सरबा, नहि जीबय देत। एकर हम की बिगारने छलियैक से नहि जानि!”
ताबतेमे मुखियाजी पोखरि दिसिसँ आपस अबैत छलाह। पुछि बैसलखिन-
“की भेल पण्डितजी?”
“की कहू की भेल। कहबी छैक जे गेलहुँ नेपाल आ कर्म गेल संगे। सैह परि अछि हमर। एकादशीक दिन छलैक। सोचलहुँ जे महादेवक दर्शन करी। आधा रास्तासँ जहाँ आगा बढ़लहुँ कि औ बाबू! ई चण्डाल नढ़िया रास्ता काटि देलक।”
ओहिसँ पहिने की मुखियाजी किछु बजितथि, पण्डितजी धराम दय खसलाह।
मुखियाजी चिकरलाह। पासेमे पण्डितजीक भातिज पनिछोआ करैत छलखिन्ह। ओ दौड़लाह। अगल-बगलसँ सेहो लोक सभ दौड़ल। पण्डितजीकेँ उठा-पुठा कय दरबाजापर राखि देलक। लोक सभ पुछन्हि-
“की भेल?”
मुदा ओअपस्याँत आकाश दिसि तकैत रहि गेलाह।
असगुन, असगुने होइत अछि। तेँ ने लोक सगुन करैत फिरैत रहैत अछि। पण्डितजी भोर होइतहि पनिभरनीकेँ बजौलखिन्हि आ आदेश देलखिन्ह जे आइसँ नित्य प्रात: काल ओ एक घैल पानि भरि कय दरबाजापर राखि देल करय, जाहिसँ हुनक दिन नीक जेना कटि जान्हि। पनिभरनी हुनकर आज्ञाकेँ सिरोधार्य कयलक आ रोज हुनकर सामनेमे बेश बड़का घैलमे पानि भरि-भरि राखय लागल।
एक दिन अन्हरोखे पनिभरनी पानि भरि कय राखि गेल। ओकरा गहुँमक कटनी करबाक छलैक।
पण्डितजी उठि जहाँ चारि डेग आगा बढ़लाह कि वोहि घैलसँ टकरा चारूनाल चित्त भय खसि पड़लाह।
चारू कातसँ लोक सभ दौड़ल। मुदा मण्डितजी किछु नहि बजलाह। आब ओ सभ दिन चुप्पे रहबाक सपथ खा लेने छलाह। समय विपरीत भय गेल छलन्हि आ सगुनो असगुन भय गेल छलन्हि।
रबीन्द्र नारायण मिश्र
अमृतसर यात्रा
पंजावक पैघ शहरमे अमृतसरक गणना अछि। ऐठाम पहिने तुँग नामक गाम छल। सिखक चारिम गुरु रामदास १५७४ मे ७०० रूपैआमे तुँग गामक लोकसँ जमीन किनलैथ। ओइ साल गुरु रामदास ओतए घर बना कऽ रहए लगला। ओइ समयमे ओकरा ‘गुरु दा चक्क’ कहल जाइत छल। बादमे एकर नाम ‘चक्क राम दास’ भऽ गेल।
अमृतसर पहिने ‘गुरुरामदासपुर’क नाओंसँ जानल जाइत अछि। पंजावक राजधानी चण्डीगढ़सँ ई २१७ किलोमीटर दूरीपर एवम् लाहौरसँ मात्र ५० किलोमीटर दूरीपर अवस्थित अछि। भारत-पाकिस्तानक वाधा वोर्डर ऐठामसँ मात्र २८ किलोमीटर अछि।
कहल जाइत अछि वाल्मिकी ऋृषिक आश्रम अमृतसरक रामतीर्थमे छल। लवकुश अश्वमेघ यज्ञक घोड़ाकेँ ओतइ पकैड़ लेने छला आ हनुमानकेँ एकटा गाछसँ बान्हि देने रहैथ। ओही स्थानपर दुर्गिआना मन्दिर बनल अछि।
तेसर सिख गुरु अमरदास जीक परामर्शपर चारिम सिख गुरुरामदासजी अमृत सरोवरक खुनाइ प्रारम्भ केलाह। ऐमे चारूकात पजेबाक घाटक निर्माण पाँचम सिख गुरु अर्जन देवजी द्वारा १५ दिसम्बर १५८८ क पूरा कएल गेल। वएह हरमन्दर साहेबक निर्माण प्रारम्भ केलैथ। १६ अगस्त १६०४ क ओइमे गुरु ग्रन्थ साहेबक स्थापना भेल। सिख भक्त बाबा बुधाजी ओइ मन्दरक प्रथम पुजेगरी नियुक्त भेल रहैथ।
हरर्मान्दर साहेबक निर्माणमे सर्व धर्म सभ भावक विशेष धियान राखल गेल। सिख धर्मक ऐ भावनाक अनुरुप गुरु अर्जन देव मुस्लिम सूफी सन्त हजरत मिआँ मीरकेँ ऐ मन्दिरक शिलान्यासक हेतु आमंत्रित केने छला। सन् १७६४ ई.मे जस्सा सिंह अहलुवालिया आन-आन लोक सबहक सहयोगसँ एकर जीर्णोद्धार केलाह। उन्तीसमी शताब्दीमे महाराजा रणजीत सिंह ७५० किलोग्राम सोनासँ ऐ मन्दिरक ऊपरी भागकेँ पाटि देलाह जैपर एकर नाओं ‘स्वर्ण मन्दिर’ माने ‘गोल्डेन टेम्पल’ पड़ि गेल।
हरमन्दि साहेबक स्वर्ण मन्दिरमे पएर रखैत गजब आनन्दक अनुभूति भेल। साफ-सुथरा चक-चक करैत परिसर। सुरम्य वातावरणमे भजन कीर्तनक संगीतमय मधुर ध्वनि। चारूकात पसरल सैंकड़ोक तादादमे सेवादारक जत्था सभकेँ देखैत बनैत छल।
समूहमे जीव, सेवा करब ओ समन्व्य पूर्वक सबहक स्वागत करब, ऐ वस्तुक प्रत्यक्ष उदाहरण हरमन्दर साहिवमे भेटैत अछि। मन्दरमे प्रवेशसँ पूर्व जूता निकालब आ माथ झाँपब अनिवार्य अछि। माथ झाँपबाक हेतु मन्दिर प्रवन्धक केर तरफसँ वस्त्र देल जाइत अछि।
विशाल तलाव स्वच्छ जलसँ भरल अछि। ऐ तालावक नाओं अमृत सरोवर अछि। सरोवरक चारूकात लोक परिभ्रमण करैत अछि। सरोवरसँ जुड़ल अछि हरमन्दिर साहेब।
मन्दिरमे निरन्तर गुणवाणीक पाठ होइत रहैत अछि। चारूकातसँ मन्दिरक दरबाजा खूजल अछि। तात्पर्य जे ओइठाम सबहक स्वागत अछि। हरमन्दिर साहेबमे कोनो धर्मक लोक जा सकैत अछि। ऐ मामलामे ई अद्भुत अछि। ऐठाम निरन्तर लंगर चलैत रहैत अछि। अनुमानत: प्रति दिन एक लाखसँ तीन लाख लोक तककेँ मुफ्तमे लंगर खुआबक बेवस्था ऐठाम रहैत अछि।
हरमन्दिर साहेब हम दू बेर गेल छी। एकबेर अधिकारीक प्रतिनिधि मण्डलक संग आ दोसर बेर श्रीमतीजीक संग। दुनू बेर नीकसँ दर्शन भेल। स्थानीय प्रशासनक सहयोग रहबाक कारण मन्दिरमे हमरा सभकेँ सरोपा देल गेल। सरोपा देबक माने बहुत इज्जत देब भेल।
अमृतसरक प्रसिद्ध स्वर्ण मन्दिरक दर्शनक बाद हमरा लोकनि ओइठामसँ सटले जालियावाला बाग गेलौं। ओइ वागक इतिहास केकरो नहि बुझल छइ। ब्रिटिश साम्राज्यक भारतमे कएल गेल ई क्रुड़तम घटना अछि। १३ अप्रैल १९१९ क ब्रिटिस हुकुमतक विरोधमे स्वर उठाबक हेतु जमा भेल हजारो लोकपर १० मिनट धरि धुँआधार गेली चलौल गेल, जइमे एक हजार लोक मारल गेला आ १५ साए लोक घायल भेला। सरकारी आँकड़ामे मृतक एवम् घायलक संख्या बहुत कम क्रमश: ३६९ एवम् २०० मात्र देखौल गेल मुदा ओ कोनो हिसावसँ सही नहि लगैत अछि। गोली काण्डक बाद ओइ मैदानमे लाश उठौनिहार कियो नहि छल। सैकड़ो आदमी जान बँचेबाक हेतु ओइठाम स्थित एकटा इनारमे कुदि गेल। बादमे १२० टा लाश ओइ इनारसँ निकालल गेल। धुँआधार चलल गोली सबहक निशान अखनौं ओइठामक देवाल सभपर देखल जा सकैत अछि।
ओइ दिन बारहे बजेसँ लोक सभ बैसारमे भाग लेबाक हेतु ओइ मैदानमे जमा होमए लागल छल। बहुत रास निर्दोस लोक उत्सुकतावश सेहो ओइठाम जमा भऽ गेल छल। मुदा केकरो ई अन्दाज नइ छेलै जे ब्रिटिश हुकुमत एतेक वर्वरतापूर्ण काज करत! मुदा से भेल। ब्रिटिश हुकुमतक खिलाफ केतेको प्रकारक दुर्घटनाक पछाइत राज्यमे मार्शल लॉ लागू छल।
१३ अप्रैल १९१९ क भोरे ब्रिटिश हुकुमत घोषणा कए लोककेँ चेतौलक जे पाँच आदमीसँ बेसी लोकक एकठाम जमा होएब गैरकानूनी अछि। मुदा बहुत लोककेँ एकर जानकारी नहि भेलै आ जेकरा भेबो केलै से नहि सोचि सकल जे आदेशक उल्लंघनक एहेन विनासकारी हएत!
स्थानीय फौजी एवम् असैनिक अधिकारीकेँ जालियावाला बागमे जमा होइत भीड़क जानकारी १२ बजे भऽ चूकल छल। ओ सभ चाहैत तँ ओइ बैसारक शुरूए-मे विरोध कए सकैत छल, मुदा एकटा सुनिश्चित योजनाक तहत भीड़केँ जमा होमए देल गेल आ बिना कोनो पूर्व उद्घोषणाक भीड़पर अन्धाधून गोली चलेबाक आदेश जनरल द्वारा दए देल गेल।
सभसँ दुखद तँ ई भेल जे गोलीक बौछारमे घायल लोक सभ तरपैत-तरपैत मरि गेल आ कियो ओकरा सभकेँ असपताल उठा कऽ नहि लऽ गेल। ऐ घटनाक अंजाम देनिहार जेनरल डायरेक्टरकेँ जखन हंटर कमीशन पुछलक जे ‘अहॉं घायल लोक सबहक इलाजक की बन्दोवस्त केलौं?’ तँ ओ निर्लज्ज भऽ कहलक जे अस्पताल सभ खूजल छल। सही स्थिति तँ ई छल जे बाहरमे कर्फ्यू लागल छल तँए कियो केतौ घुसकियो नहि सकैत छल। जनरल डायर उपरोक्त कमीशनक समक्ष स्वीकार केलक जे ओ सोचि-समैझ कऽ जालियावाला वागमे गोली चलबौलैथ। ओ चाहितैथ तँ डरा-धमका कऽ भीड़केँ भगा दितैथ, मुदा फेर ओ सभ एकत्र भऽ जाइत, आ ब्रिटिश हुकुमतक वर्चस्वपर हँसैत।
एहेन वर्वर घटनाक चश्मदीद गवाह देबाल सभपर पड़ल गेली सबहक निशान अखनौं देखल जा सकैत अछि।
हम सभ चारूकात देबाल सभपर पड़ल एहेन निशान सभकेँ सद्य: देखलौं गोलीक निशान सभकेँ चिन्हित कए देल गेल अछि। आ जइ इनारमे सैकड़ो आदमी कुदि गेला आ जानसँ हाथ धो लेलैथ, सेहो ‘शहीदी कुआँ’क नाओंसँ स्मारक भऽ गेल अछि। ऐ काण्डमे शहीद भेल सैकड़ो लोकक यादगारमे ओतए स्मारक बनल अछि जेकर उद्घाटन भारक प्रथम राष्ट्रपति स्व. डॉ. राजेन्द्र प्रसाद सन् १९६३ मे केलाह।
अमृतसरक दर्शनीय स्थानमे दुर्गिआना मन्दिर प्रमुख स्थान रखैत अछि। मूलत: दुर्गामाताक मन्दिर हेबाक कारण एकर नाओं दुर्गियाना मन्दिर पड़ल मुदा ऐ मन्दिरमे आनो-आनो भगवान सबहक भव्य मूर्ति विराजित अछि। ई मन्दिर अपन भव्यता एवम् अध्यात्मिक वातावरण हेतु सम्पूर्ण विश्वमे प्रसिद्ध अछि। देश-विदेशसँ हजारो तीर्थयात्री ऐठाम अबैत रहै छैथ। मन्दिर बहुत पुरान अछि। मूल मन्दिर सोलहम शताब्दीमे बनल छल। तेकर बाद सन् १९२१ ई.मे स्थानीय लोकनिक मदैतसँ एकर जीर्णोद्धार कएल गेल। नव निर्मित मन्दिरक उद्घाटन सन् १९२५ ई.मे पं. मदन मोहन मालवीय केने रहैथ। मन्दिरक द्वार थानीसँ बनल अछि।
पूरा मन्दिर चारूकातसँ सिमटल अछि। मूख्यत: मन्दिरक प्रागणमे पहुँचबाक हेतु पूल बनौल गेल अछि।
मन्दिरक बनाबट ओ साज-सज्जा स्वर्ण मन्दिरसँ मिलैत अछि।
मन्दिरक प्रागणमे सीतामाता ओ हनुमानजीक मन्दिर अछि। सन् २०१३ सँ मन्दिर एवम् मन्दिरक आसपासक परिसरक जीर्णोद्धारक कार्यक्रम चलि रहल अछि जेकर पूर्णतापर मन्दिरक भव्यता ओ सौन्दर्य पराकाष्ठापर पहुँच जाएत।
कहल जाइत अछि जे लवकुश हनुमानजीकेँ अहीठाम बान्हि देने रहैथ। अश्वमेध यज्ञक घोड़ाकेँ बान्हि देने रहैथ। लक्षमण, भरत, शत्रुध्न सभ एतइ पराजित भऽ गेल रहैथ। हुनका सभकेँ जीएबाक हेतु देवता सभ अमृत अनने रहैथ ओ शेष अमृतकेँ माटिमे गाड़ि देल गेल छल। जहूसँ ऐ शहरक नाओं अमृतसर पड़ल।
हम सभ अमृतसरक प्रसिद्ध दुर्गिआना मन्दिरमे घन्टो घुमैत रहलौं। पूजा-पाठ केलौं ओ एकर भव्यताक आनन्द उठेलौं। पं. मदन मोहन मालवीयजीक बारम्बार धियान अबैत रहल जे ऐ मन्दिरकेँ वर्तमान स्वरुपक नायक रहैथ।
घुमैत-घुमैत हम सभ थाकि गेल रही। रौद बहुत करगर रहइ। हमर श्रमतीजी सेहो बहुत थाकि गेल छेली। अस्तु हम सभ ओइठामसँ सोझे सीपीडब्ल्यूडी गेष्ट हाउस स्थित अपन डेरा पहुँच गेलौं।
घर घुमैत काल रस्ता भरि सोचैत रहलौं जे एतेक भारी तीर्थ स्थानमे जालियावाला वाग सन क्रूड़, वर्वर, नरसंहार केना भेल? सही कहल जाइत अछि जे सत्ताक नशामे मनुख पिशाच भऽ जाइत अछि। ओकर मानवीय संवेदना नष्ट भऽ जाइ छइ। मनुख ओकरा लेल मात्र एकटा मशीन रहि जाइत अछि जे आदेशक पालन करैत-करैत अपनहि बन्धु-बान्धवक खूनक धार बहा सकैत अछि। जेना कि जालियावाला वागमे अंग्रेजी हुकुमत केलक। हिन्दू, मुसलमान, सिख आदि सभ धर्मक लोक लोकक खून एक भऽ गेल छल, जालियावाला वाग चिकैर-चिकैर कऽ कहि रहल छल-
“ऐ अत्याचारी निकृष्ट अंग्रेजी हुकुमत, आब बर्दास्त जोग नहि रहल। आब आर जुलुम नहि सहल जाएत..!”
जालियावाला वागक काण्ड सम्पूर्ण देशक आत्माकेँ झकझोरि देलक। एकर बदलामे उधम सिंह विलायत जा कऽ माइकल डायरक[1] हत्या कऽ देलक आ स्वयं फाँसी चढ़ि गेल।
दोसर दिन साँझमे हमरा लोकनि बाधा वोर्डरपर होमएबला झण्डा उतारबाक कार्यक्रम देखए गेलौं। ओइ कार्यक्रमक आकर्षण अमृतसर गेनिहार प्रत्येक पर्यटककेँ रहैत छइ।
भारत ओ पाकिस्तानक सीमा सुरक्षा बलक जवान सभ नाना प्रकारक करतब करैत आगू-पाछू बढ़ैत रहै छैथ। कखनो टाँगकेँ धराम-दे आगाँ तँ कखनो हाथकेँ फरकबैत पाछाँ करैत ओ सभ एक-दोसरकेँ कखनेा सिनेह करैत तँ कखनो आक्रमण मुद्रामे आबि जाइ छैथ। अपना देशक लोक जेतेक बेर हिन्दूस्तान जिन्दावाद कहैत तेतेक बेर सटले सीमापर सँ ओइ देशक नारा सभ लगैत रहैत अछि।
कुल मिला कऽ सम्पूर्ण वातावरण देश-भक्तिसँ भरल रहैत अछि। उत्तेजक ओ भावुक महौलक वावजूद सैनिक सभ संयत रहै छैथ आ क्रमश: अपन-अपन देशक झण्डा उतारि कऽ वधा बोर्डरक गेटकेँ बन्द कऽ लइ छैथ।
विशेष अवसर जेना ईद, दिवाली आ दुनू देशक स्वतंत्रता दिवस आदिपर एक-दोसरकेँ मिठाइक डिब्बाक आदान-प्रदान सेहो होइत अछि। कुल मिला कऽ ई कार्यक्रम दुनू देशक नागरिकक वर्तमान परिस्थितिपर सोचबाक हेतु मजबूर कए दैत अछि।
दुनू देशक लोक हजारोक तादादमे आमने-सामने बैसए आ शान्तिपूर्ण महौलमे मनोरंजक कार्यक्रम देखए से अपना-आपमे एकटा मिसाल अछि। भऽ सकैए एकर सकारात्मक प्रभाव दुनू देशक जनता ओ सरकारपर पड़इ।
एवम् प्रकारेण अमृतसरक संक्षिप्त प्रवासक अन्त भऽ रहल छल। हमरा लोकनि प्रात भेने अमृतसर दिल्ली शताब्दी एक्सप्रेस पकैड़ कऽ दिल्ली विदा भऽ गेल रही। सुविधा सम्पन्न द्रुतगामी ई गाड़ी जल्दीए घर पहुँच गेल आ हम सभ अपन यात्राक आनन्दक चर्च करैत केतेको दिन धरि आनन्दमे रहलौं।
◌
तिथि : ०१ अगस्त २०१७, शब्द संख्या : १५१६
[1] माइकल डायर जालियावाला वाग काण्डक समय पंजावक लेफ्टिनेन्ट जेनरल छल।
ऐ रचनापर अपन मंतव्य editorial.staff.videha@gmail.com पर पठाउ।


text:
सब चैनल पर बहस क दौर चलि रहल छै। चैनल-पैनल बनि गैल अछि। आश्चर्य होएत अछि कि सिनेमा संग एहन व्यवहार किया करल जा रहल छै। यूपी में दू महिना लेल प्रदर्शन पर प्रतिबंध लगाएल गेल छै। एकटा अखबार में हेडिंग रहै कि 'यूपी में केवल माया को आरक्षण'। कि सचमुच सिनेमा क नेता सब अप्पन ढंग से बनेबाक प्रयास कर रहल छै? यदि सत्य छै त इ गलत भ रहल छै।
शब्द और शब्द सं जुड़ल काज में टांग घुसा क राजनीति क रंग और बदरंग करल जा रहल छै। हमरा त ताज्जुब भ रहल अछि कि यदि अहां क सिनेमा सं दिक्कत अछि त ओकर विपक्ष में अखबार वा पत्रिका में क्या नै लिखल जा रहल छै, सीधे सड़क पर मार-पीट लेल पार्टी झंडा संग लोग क्या उतर रहल छै।
सिनेमा रिलिज नै भेले और अहां बुझि गेलिए कि एकरा में सब चीज गलत छै। दुहाई महाराज..नेता संग हमहूं सब बौरा गेल छी। यूपी में प्रतिबंध क कारण इ सिनेमा हम नहीं देख सकब मुदा आशा अछि कि पाइरेटेड सीडी बाजार में जरुर आबि जैते। एकर मतलब भेल कि सरकार गैर कानूनी चीज क बढ़ाबा द रहल छै..। अहूं सब सोचू।


text:
Wednesday, 31 March, 2010
संस्कृत उपेक्षा के विरूद्ध धरना
शिक्षकेतर कर्माचारी भर्ती रैशनलाईजेशन के बाद
ऑल बिहार मदरसा और उर्दू सम्मेलन शुरू
प्रस्तुतकर्ता कुमार राधारमण पर Wednesday, March 31, 2010 1 comment:
मिडिल स्कूल मे 36 हजार शिक्षक बहाली। मिथिला पेंटिंग प्रशिक्षण लेल राशि जारी।
लेबल: शिक्षक बहाली
Tuesday, 30 March, 2010
जामिया मे दाखिला शुरू
लेबल: एडमिशन अलर्ट
बनस्थली विद्यापीठ मे प्रवेश
लेबल: एडमिशन अलर्ट
दिल्ली मे प्रतिभा विकास विद्यालय मे नामांकन शुरू
राजधानी में सभ राजकीय प्रतिभा विकास विद्यालय मे एडमिशन शुरू भ गेल अछि। दाखिला ७ अप्रैल तक चलत। नौवीं कक्षा में दाखिला, सीटें उपलब्ध भेलहि पर हएत। पंजीकरण ओही प्रतिभा विकास में संभव हएत जाहि ठाम सं फार्म कीनने हएब। पास भेल कक्षा केर प्रमाणपत्र आ मार्कशीट पंजीकरण के समय देमय पड़त। ई दुनू प्रमाणपत्र प्राचार्य या हेडमास्टर सं सत्यापित हेबाक चाही। सभ पंजीकृत छात्र कें प्रवेश परीक्षा देमय पड़तनि । ई परीक्षा सभ राजकीय प्रतिभा विकास विद्यालय में एकहि दिन लेल जाएत। चयन के आधार मेरिट रहत। दाखिला फार्म ७ अप्रैल तक जमा क सकैत छी। प्रवेश परीक्षा ९ अप्रैल कए भोरे १० सं १२ बजे धरि हएत। परिणाम १४ अप्रैल कए घोषित हएत। ज्ञातव्य जे नव सत्र १७ अप्रैल सं शुरू भ रहल अछि।
Monday, 29 March, 2010
यूनिवर्सिटी मे ग्रेजुएशन कोर्स बदलबाक संकेत
मगध यूनिवर्सिटी मे पीजी फाइनल मे नामांकन 12 अप्रैल तक
बिहारक कॉलेज मे अगिला सत्र सं इंटर पढाई समाप्त
28 मार्च केर हिंदुस्तान मे प्रकाशित खबरि केर अनुसार,2010-11 सत्र सं कॉलेज मे इंटर पढाई बंद भ जाएत आ आब एकर जिम्मेदारी पूर्णतः हाईस्कूल पर रहतैक। खबरि सं इहो बुझना जाइछ जे विश्वविद्यालय स्तर पर शिक्षक सभहक 40 प्रतिशत पद रिक्त अछि जाहि पर भर्ती रैशनलाईजेशन खत्म भेलाक बादे शुरू हएतः
खगड़िया केंद्रीय विद्यालय में शिक्षक नियुक्ति
इतिहास,अर्थशास्त्र,जीवविज्ञान,वाणिज्यिक अनुदेशक,खेल कोच आदि केर शिक्षक लेल पैनल बनि रहल अछि। देखू आजुक हिंदुस्तान,पटना संस्करण मे प्रकाशित विज्ञापनः
किदन कहै छै(11) केर परिणाम
"किदन कहै छै" श्रृंखला केर एगारहम प्रश्न छलः
घर जरनि तं घूर मिझाबथि केर की अभिप्राय?
विकल्प छलः
1.पैघ क्षति कें उपेक्षा कए आन प्रकारक प्रयत्न कएनिहार
2.आगिक माध्यम कें समाप्त कएला सं अगिलगीक संभावना समाप्त भ जाइछ
3.इंतजाम पहिनहि सं राखक चाही। ऐन वक्त पर कएल प्रयास कें पूर्ण फल नहि भेटैछ
4.ओकाद नहि रहितो आडम्बर कएनिहार पर व्यंग्य
वोट कएनिहारलोकनि पैघ क्षति कें उपेक्षा कए आन प्रकारक प्रयत्न कएनिहार विकल्प चुनलनि आ इएह सही उत्तर थिक। बधाई। पुनः नव कहबी प्रस्तुत अछि। वोट करू,प्रयोग करू आ प्रयोग सुझाउ।
घर जरनि तं घूर मिझाबथि केर की अभिप्राय?
विकल्प छलः
1.पैघ क्षति कें उपेक्षा कए आन प्रकारक प्रयत्न कएनिहार
2.आगिक माध्यम कें समाप्त कएला सं अगिलगीक संभावना समाप्त भ जाइछ
3.इंतजाम पहिनहि सं राखक चाही। ऐन वक्त पर कएल प्रयास कें पूर्ण फल नहि भेटैछ
4.ओकाद नहि रहितो आडम्बर कएनिहार पर व्यंग्य
वोट कएनिहारलोकनि पैघ क्षति कें उपेक्षा कए आन प्रकारक प्रयत्न कएनिहार विकल्प चुनलनि आ इएह सही उत्तर थिक। बधाई। पुनः नव कहबी प्रस्तुत अछि। वोट करू,प्रयोग करू आ प्रयोग सुझाउ।
लेबल: किदन कहै छै
Friday, 26 March, 2010
तकनीकी शिक्षण परिषद् मंजूर
बिहार मे विश्वविद्यालय शिक्षक सेवानिवृतिः35 साल नौकरी अथवा 65 वर्ष उम्र
राष्ट्रीय ज्ञान नेटवर्क मंजूर
प्रतियोगिता साहित्य पत्रिका में लेखक-संपादक वैकेंसी
झारखंड मे शिक्षक बहाली
बीआईटी मेसरा मे तकनीकी महोत्सव शुरू
534 बीडीओ-सीओ कें बहाली
Thursday, 25 March, 2010
झारखंड में प्रोफेसर बहाली
पटना विश्वविद्यालय मे शिक्षक संख्या आधो सं कम
व्याख्याता बहाली जल्दी हुअएःअनुसूचित छात्रसंघ
हिंदी ग्लोबल विलेज मे
पदोन्नति कर्मचारी कें हक़ अछि
बीएचएमएस मे प्रवेश
ग्रामीण आ राजस्व विभाग में बहाली हएत
ग्रुप-डी बहाली विभाग आ जिला स्तर पर
Tuesday, 23 March, 2010
मगध यूनिवर्सिटी मे थर्ड पार्ट वोकेशनल कोर्स परीक्षा 27 सं
पाटलिपुत्रःस्थापना सं आजादी तक
लेबल: फ़ीचर
जल विज्ञान मे करियर
Monday, 22 March, 2010
मगध महिला कॉलेज मे गर्ल्स हॉस्टल कें मंजूरी
पीओ कें वास्ते फस्ट डिवीजन ज़रूरी नहि
वर्धा विश्वविद्यालय सं एमबीए-बीबीए
लेबल: विज्ञापन
हिंदी कें नव शब्द-संपदा
प्राइवेट आईटीआई कें जांच हएत
संगीत सं तनाव प्रबंधन
"किदन कहै छै"(10) केर परिणाम
कहबी आधारित स्तम्भ "किदन कहै छै" श्रृंखला केर दसम प्रश्न छलः
"तरेतर घिचने चल" केर की अर्थ"?
विकल्प छलः
1.महत्वपूर्ण काज गोपनीय रखबाक चाही
2.अपन काज सुतारब पहिल प्राथमिकता हेबाक चाही
3.ठकबुद्धि सं गुप्त रूपें अपन घर भरनिहार पर व्यंग्य
4.चरम सफलता भेटलहुं पर धैर्य प्रदर्शन करबाक चाही
प्राप्त उत्तर छलः ठकबुद्धि सं गुप्त रूपें अपन घर भरनिहार पर व्यंग्य। इएह सही उत्तर अछि। बधाई। पुनः,नव कहबी प्रस्तुत अछि। एहि मे प्रतिभागी बनि वोट करू आ प्रयोग सुझाउ।
"तरेतर घिचने चल" केर की अर्थ"?
विकल्प छलः
1.महत्वपूर्ण काज गोपनीय रखबाक चाही
2.अपन काज सुतारब पहिल प्राथमिकता हेबाक चाही
3.ठकबुद्धि सं गुप्त रूपें अपन घर भरनिहार पर व्यंग्य
4.चरम सफलता भेटलहुं पर धैर्य प्रदर्शन करबाक चाही
लेबल: किदन कहै छै
Sunday, 21 March, 2010
दोसर चरण कें शिक्षक बहाली पर रोक
प्रस्तुतकर्ता कुमार राधारमण पर Sunday, March 21, 2010 No comments:
Saturday, 20 March, 2010
कैपिटेशन फीस पर जुर्माना आ जेल कें मंत्रिमंडलीय मंजूरी
प्रस्तुतकर्ता कुमार राधारमण पर Saturday, March 20, 2010 No comments:
Friday, 19 March, 2010
2014 सं बीएड दू सालक
22 के इंटर परीक्षा रद्द
ईएसआई डॉक्टर कें रिटायरमेंट 62 मे
Thursday, 18 March, 2010
सीबीएसई
केंद्रीय माध्यमिक शिक्षा बोर्ड (सीबीएसई) अगिला शैक्षिक सत्र सं इंटरनेशनल बोर्ड बनि जाएत। दरअसल अगिला सत्र सं सीबीएसई अंतरराष्ट्रीय छात्रक सभहक लेल एक नव पाठ्यक्रम शामिल करए जा रहल अछि। एकर बाद,आन देशक स्कूल मे एहि पाठ्यक्रम कें पढ़एबाक मान्यता सेहो देत।
मदरसा बोर्ड परीक्षा अगिला माह सं
दैनिक वेतनभोगी शिक्षक कें नियमित हेबाक अधिकार नहि
बिहार मे अमीन बहाली
Wednesday, 17 March, 2010
स्कूल प्रबंधन मे करियर
भाषा आ लिपि कें अंतर्संबंध
वकालत मे करियर
कैटःबुनियादी जानकारी
हिंदी
विश्वविद्यालय मे रिक्त पदक जानकारी शिक्षा विभाग कें देल जाएःहाईकोर्ट
लेबल: रैशनलाइजेशन, विश्वविद्यालय
बीपीएससी सं अढाई हज़ार डाक्टरक बहाली शीघ्र
केंद्रीय विद्यालय मे सांसद आ मंत्री कें कोटा खत्म करबाक तैयारी
केंद्रीय विद्यालय मे प्रवेश लेल सांसद आ मंत्री सभहक कोटा खत्म करबाक तैयारी भ रहल अछि। एखन धरि मंत्री आर सांसद सभ केंद्रीय विद्यालय में दाखिला लेल सिफारिश करैत छलाह। मुदा केंद्रीय विद्यालय संगठन केर गवर्निंग बॉडी कें बैठक में ई निर्णय लेल गेल छैक जे आब ई परिपाटी खत्म कएल जाए। बैठक में स्वयं मानव संसाधन विकास मंत्री कपिल सिब्बलबतौर अध्यक्ष उपस्थित छलाह।
ज्ञातव्य जे एहि कोटा व्यवस्थाक अनुसार,मानव संसाधन विकास मंत्री 1200 बच्चा कें आर प्रत्येक सांसद दू-दू टा बच्चा कें अपन कोटा सं एडमिशन दिया सकैत छथि। कोटा के तहत, लोकसभा सांसद अपन क्षेत्रक दू टा बच्चा कें आर राज्यसभा सांसद जाहि राज्यक प्रतिनिधित्व करैत छथि ओहि ठामक दू बच्चा कें प्रवेश दिया सकैत छथि। देशभरिक 981 केंद्रीय विद्यालय में कुल 10 लाख सीटें छैक।
Subscribe to: Posts (Atom)


text:
पटना। 16 फरवरी। बिहार मे चैल रहल इंटरमीडिएट परीक्षा के दोसर दिन कदाचार मे लिप्त 204 विद्यार्थि सभके परीक्षा से निष्कासित क' देल गेलैन्ह। बिहार विद्यालय परीक्षा समिति (बीएसईबी) द्वारा जारी विज्ञप्ति केर अनुसार 204 विद्यार्थि सभके परीक्षा से निष्कासित करबाक अलावा अरवल आर गया जिला मे तीन विद्यार्थि के दोसरक परीक्षा दैत गिरफ्तार कायल गेलैन्ह। परीक्षा से निष्कासित काय गेल विद्यार्थि सभमे सबसे बेसी 28 भोजपुर जिला मे, 20 जहानाबाद मे आर 16 पटना जिला मे शामिल अछि।
बिहार मे इंटरमीडिएट के बरख 2016 के परीक्षा मे टॉपर्स घोटाला से प्रदेश के भेल फजीहत के देखैत बीएसईबी अध्यक्ष आनंद किशोर केर समक्ष निष्पक्ष आ कदाचारमुक्त परीक्षाक आयोजन एक बड़का चुनौती अछि आर ओ लगातार स्वयं विभिन्न परीक्षा केंद्र सभपर जे परीक्षार्थि सभक तलाशी ल' रहल छैथ।
आगामी 25 फरवरी धरी चलै बला इंटरमीडिएट परीक्षा मे कुल 12 लाख 61 हजार 793 परीक्षार्थी शामिल भेल छैथ, जाहि क' सुचारू रूप से संपन्न करेबाक लेल 1275 केंद्र बनाओल गेल अछि आर भारी संख्या मे सुरक्षा बल केर तैनाती कायल गेल अछि। पिछला बरख एहि परीक्षा मे 11 लाख 58 हजार परीक्षार्थी शामिल भेल छल।


text:
भागलपुर। भागलपुर क सांसद सह भाजपा क राष्ट्रीय प्रवक्ता सैयद शाहनवाज हुसैन कहला अछि जे ठेकेदारी करब सांसद क काज नहि अछि। सरकार स टका आनब आ क्षेत्रक गप सरकार त पहुंचायब हमर काज छी जे हम क रहल छी।
मो हुसैन कहला जे सांसद क रूप मे हमर जेतबा काज छल हम केलहुं अछि, आ एकर श्रेय हमरा देबा लेल किछु लोक तैयार नहि छथि, ओ देरी क आधार पर एकर श्रेय अपन नाम करबा लेल धरना द रहल छथि। मुदा हम अपन दायित्व बुझैत छी। सड़क निर्माण कार्य मे विलंब लेल हम पथ निर्माण मंत्री नंद किशोर यादव स गप करब। हमर काज टेंडर करेबाक छल। पहिने टेंडर भेल, मुदा काज नहि शुरू भ सकल। ठेकेदार नहि भेटल। ओ आक्रोश व्यक्त करैत कहला जे सांसद आब एहि लेल ठेकेदारी त नहि करत। ठेकेदार ताकब हमर नहि इंजीनियर क काज अछि। मो हुसैन कहला जे जन समस्या लेल आंदोलन हेबाक चाही मुदा टेंडर भेलाक बाद आंदोलन अनुचित अछि। एहि प्रकार स लोक क ऊर्जा क गलत उपयोग होइत अछि। एहि स ककरो फायदा नहि होएत। ओ कहला जे एनएच 80 क निर्माण लेल हम इंजीनियर आ ठेकेदार सब स गप केलहुं अछि। निर्माण कार्य पटरी पर आबि गेल अछि।
पत्रकार संग गप करैत ओ कहला जे अहां सब निश्चिंत रहू जा धरि एनएच 80 क गड्ढा नहि भरल जाएत हम दिल्ली नहि जा रहल छी। सांसद कहला जे अगर विकास कार्य मे कोनो प्रकार क बाधा देखाइत अछि त किछु लोक सीधा सांसद कए गरिया दैत अछि, मुदा जखन कोनो काज मंजूर होइत अछि त किछु लोक बिना कोनो तुक कए श्रेय लेबा लेल धरना आयोजित क अपन श्रेय लेल प्रयासरत भ जाइत छथि। इ नीक गप नहि।
ओ कहला जे विकास हुनक प्राथमिकी सूची मे हरदम रहल अछि। रेलवे स्टेशन स बाबूपुर मोड़ लेल 12 करोड़ सात लाख 24 हजार टका क प्राक्लन पास भेल अछि। आब इ काज शुरू भ जाएत।
सांसद कहला जे 232 करोड़ 44 लाख क लागत स बायपास निर्माण कार्य करेबाक अछि, प्रक्रिया चलि रहल अछि। आब केवल मंत्री क सहमति क बाट ताकल जा रहल अछि। बिहपुर स फुलौत क बीच (एनएच 106) क निर्माण कार्य जारी अछि। नदी मे डीप बोरिंग लेल राजस्थान क (कंपनी) आइआइटी रुढ.की नदी मे डीप बोरिंग क काज क रहल अछि। पाइलिंग भेलाक बाद काज कए गति भेटत। मो हुसैन कहला जे इ हमरा सब लेल पैघ उपलब्धि होएत। ओ उदास भ मे कहला जे जखन काज भ रहल अछि तखन केवल देरी क नाम पर हमर आलोचना आ आंदोलन नहि हेबाक चाही। सांसद कहला जे किछु काज क गति कम अछि आ एकर चिंता हुनको अछि। ओ कहला जे चंपा नदी पर पुल निर्माण क काज बहुत धीमा गति स भ रहल अछि। इ काज युद्ध स्तर पर हेबाक चाहैत छल।
मो हुसैन कहला जे ओ भागलपुर क विकास लेल सब मोरचा पर प्रयास क रहल छथि। एकर प्रमाण अछि जे आब डीआरएम कार्यालय भागलपुर मे बनत। रेल मंत्री पवन बंसल एकरा पर सहमति द देलथि अछि। सांसद मो हुसैन कहला जे डीआरएम कार्यालय पर ओ दू बेर मंत्री स भेंट केलथि आ रेलवे बोर्ड संग बैसार केलथि। जीएम आ डीआरएम सन अधिकारी कए एहि संबंध मे कहल जा चुकल अछि। रेल बजट मे इ सपना साकार होएत। ओ कहला जे तत्कालीन रेल मंत्री ममता बनर्जी कहने छलीह जे अगर शाहनवाज जमीन उपलब्ध करा दथि त भागलपुर मे डीआरएम कार्यालय बनत। हम पूर्व मे तत्कालीन डीआरएम एमके माथुर कए जगदीशपुर मे 80 एकड़ जमीन देखा देने रही। रेलवे क जमीन कचहरी, बरारी, सुल्तानगंज आदि जगह पर सेहो अछि। ओ कहला जे इच्छा शक्ति क बिना कोनो काज संपन्न नहि भ सकैत अछि। डीआरएम कार्यालय एकटा सपना छल जे पूरा भ रहल अछि।
भागलपुर एयरपोर्ट क संबंध मे सांसद कहला जे हवाई पट्टी निर्माण आ एप्रोच पथ क निर्माण काज लेल एक करोड़ 33 लाख टका मंजूर कैल गेल अछि। एकरा लेल 50 लाख टका क आवंटन सेहो भ चुकल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
ठेकेदारी करब सांसद क काज नहि : शाहनवाज
भागलपुर। भागलपुर क सांसद सह भाजपा क राष्ट्रीय प्रवक्ता सैयद शाहनवाज हुसैन कहला अछि जे ठेकेदारी करब सांसद क काज नहि अछि। सरकार स टका आनब आ क्षेत्रक गप सरकार त पहुंचायब हमर काज छी जे हम क रहल छी।